title: Sumerin historia

text: Varhaisdynastinen kausi II 2700–2600 eaa. oli siirtymäkautta. Pohjoisessa nousi Kišin 1. dynastia, jonka kuningas Etana näyttää vakauttaneen kapinoivia maita. Samaan dynastiaan kuuluva Enmebaragesi valloitti itäisen Elamin, joka sijaitsi nykyisessä Lounais-Iranissa. Ensi kertaa kuninkaan nimi näkyy myös piirtokirjoituksissa, ei vain myöhemmissä kuningasluetteloissa. Kišissä oli runsaasti seemiläisiä. Enmeberagesi ja hänen poikansa Agga lienevät olleet Urukin Gilgamešin aikalaisia noin 2680 eaa. Melko pian Etanan kuoleman jälkeen Urukin valtias Meškiaggašer välillä 2800–2700 eaa. eteni ehkä Zagrosille ja Välimeren rantaan. Meškiaggašerin jälkeen tuli Enmerkar. Kiš nousi taas noin 2560 eaa. suureksi. Urin ensimmäinen dynastia tunnetaan parhaiten Urin kuninkaanhaudoista, joissa kuninkaan palvelusväki uhrattiin kuolemaan kuninkaansa mukaan. Pohjoisen seemiläisiä valtioita olivat muun muassa Ebla ja Mari.


title: Sumerin historia

text:
Varhaisdynastisen kauden III alussa maa oli erittäin hajanainen, kun kaupunkivaltiot taistelivat keskenään. Säilyneistä teksteistä tunnetaan muun muassa Lagashin ja Umman keskinäinen taistelu kaupunkien välillä sijaitsevasta peltoalueesta..
Kauteen sijoittuu muun muassa Kišin kuningas Mesilim, joka hallitsi koko Sumeria. Adabin Lugalannemundu loi vouden 2500 eaa. tienoilla lyhytikäisen suurvallan, joka ulottui Persianlahdelta Välimerelle.


title: Sumerin historia

text:
Varhaisdynastisen III kauden lopulla Lagašin Eannatum valtasi Sumerin ja lisäksi Marin ja Elamin luoden suurvallan. Lagashissa nousi valtaan uudistajana monesti pidetty Urukagina, jonka väitetään pienentäneen rikkaiden ja ylimystön harjoittamaa kansan riistoa.
Lagaš joutui pian Umman kuninkaan Lugalzaggesin vallan alle.
Lugalzaggesi yhdisti koko Sumerin, ja väitti vallanneensa maata Välimerelle asti. Suurkuningas siirsi pääkaupunkinsa Urukiin. Noin 20 vuotta hallittuaan Lugalzaggesi kukistui, kun Akkadin Sargon rakensi valloitussodilla imperiuminsa.


title: Sumerin historia

text: Kišissä nousi valtaan vallankaappauksella sotaisa seemiläinen, akkadilainen kuningas Sargon I, joka valloitti Sumerin ja eteni sotaretkillään Eblaan, Syyriaan ja luultavasti Keski-Turkkiin asti. Sargon perusti oman pääkaupunkinsa tuntemattomaan paikkaan Keski-Mesopotamiassa. Naram-Sin, Sargonin pojanpoika, oli myös merkittävä kuningas, joka oli vaihtoehtoisesti Akkadin valtaaja. Sumer kapinoi monesti Akkadia vastaan. Naram-Sinin seuraajan Šarkališarrin aikana viholliset, muun muassa gutilaiset ahdistivat maata, ja tämän jälkeen maassa oli valtataistelua kuninkuudesta.


title: Sumerin historia

text: Gutilaiset olivat raakoja vuoristolaisia, jotka valloittivat Sumerin kymmeniksi vuosiksi. Gutilaisajalta tunnetaan kymmeniä kuninkaita, jotka kukin hallitsivat hyvin lyhyen aikaa. Urukissa ja Lagašissa näyttää olleen gutilaisaikana sumerilaisia kuninkaita. Tänä aikana mm. kirjoitustaidon käyttö tyrehtyi.


title: Sumerin historia

text: Gutilaisten ote maasta alkoi herpaantua. On merkkejä siitä, että Lagaš olisi saanut ajettua gutilaiset alueeltaan pois ennemmin kuin muut. Luultavasti myöhäiseen gutilaisaikaan osui Lagašin Gudea, joka rakennutti suuren temppelin. Gudea on saattanut hallita osin samaan aikaan kuin Ur-Nammu. Tästä on vain hataria tietoja.


title: Sumerin historia

text:
Urin Utuhegalin (2119–2112? eaa.) ajettua lopullisesti gutilaiet pois, Urin kuningas Ur-Nammu perusti 2112 eaa. Urin kolmannen dynastian, josta tuli alueellinen suurvalta. Lagaš kukistettiin. Samoin itäinen Elam joutui Urin vallan alle ja vielä Assyriakin ajoittain. Syntyi "Pax Sumerica" (sumerilainen rauha latinaksi). Sen alue käsitti ehkä nykyisen Irakin. Sumerilla oli liittolaisia Iranissa. Uus-Sumerin aikana maa kukoisti varsinkin Šulgin (2095–2045 eaa.) pitkän hallituskauden aikana. Kauppaa käytiin ahkeraan Intian valtamerellä Bahrainin, Omanin ja Intian kanssa.
Noin 2034 eaa. saapui lännestä amorilaisia, jotka kaappasivat vallan monissa kaupungeissa, kuten Lagašissa, joka oli Sumerin vilja-aitta. Urin tuhoon liittyi Isinin hallitsijan Išbi-Erran vehkeilyt, joissa hän kavalsi Ibbi-Siniltä suuren osan nälänhädästä kärsivän Urukin auttamiseksi tarvittavasta omaisuudesta. Sitten elamilaiset n. 2002 eaa. tulivat muka auttamaan Uria, mutta ottivatkin kuninkaan Ibbi-Sinin vangiksi. Sumerilainen maailmanjärjestys oli särkynyt. Eräs syy Sumerin tuhoutumiseen on ollut viljelystä johtuva maan suolaantuminen.


title: Sumerin historia

text: 2017–1985 eaa. hallitsi Isiniä Išbi-Erra, joka oli ollut mukana kukistamassa Uria. Pian Larsa, jonka kuninkaita on ollut jo noin 2020 eaa., siirtyi johtoasemaan ja alkoi valloittaa Isinin maita. Syntyi myös muita paikallisia valtioita, kuten Babylonia. Rim-Sin loi Etelä-Mesopotamiaan valtakunnan n. 1817–1768 eaa. Itään syntyi Ešnunnan valtio.


title: Sumerin historia

text: Kuitenkaan tällä kaudella yksikään kaupunkivaltio ei kehittynyt suurvallaksi. Sumerin aika oli auttamatta ohitse, hallitsijat olivat seemiläisiä. Vallan painopiste Mesopotamiassa oli siirtymässä pohjoiseen Babyloniaan ja Assyriaan. Silti Sumerin kieli säilyi vielä kauan papiston ja sivistyneistön kielenä, "Lähi-idän latinana".


title: Sumerin historia

text: Sumerin historian ajoitus ja jaottelukin vaihtelee eri lähteissä. Sumerin historia jaetaan seuraaviin jaksoihin:


title: The Sound of Revenge

text: The Sound of Revenge on Chamillionairen esikoisalbumi, joka julkaistiin Yhdysvalloissa 22. marraskuuta 2005. Albumi saavutti platinarajan myyden avausviikollaan 130,000 kappaletta. Kokonaismyynti on kohonnut tähän mennessä 1,5 miljoonaan kappaleeseen.


title: Luke Kibet

text: Luke Kibet (s. 12. huhtikuuta 1983) on kenialainen kestävyysjuoksija, joka on keskittynyt maantiejuoksuihin. Hän voitti maratonin maailmanmestaruuden Osakassa 2007 kuumissa ja kosteissa olosuhteissa ajalla 2.15.59.


title: Luke Kibet

text: Kibet on kilpaillut myös ratajuoksussa, jossa hän voitti 2004 hopeaa Kenian mestaruuskisoista 3 000 metrin estejuoksusta. Vuonna 2007 hän juoksi Kenian mestaruuskisoissa 10 000 metrin juoksussa kahdeksanneksi. Uransa ensimmäisen maratonin Kibet juoksi vuonna 2004. Kibetin maratonennätys on Eindhovenissa lokakuussa 2005 juostu 2.08.52.


title: Luke Kibet

text: Kibet osallistui myös Pekingin olympialaisten maratonille, mutta keskeytti sen.


title: Kempeleen lukio

text: Kempeleen lukio on Kempeleessä, kunnan koulukeskuksessa sijaitseva lukio.


title: Kempeleen lukio

text: Lukio on Unesco-koulu.


title: Kempeleen lukio

text: Lukion perustamisesta Kempeleeseen käytiin keskustelua 1970-luvun alussa. Suunnitelma toteutettiin vuonna 1975, ja seuraavana vuonna lukio aloitti toimintansa 54 oppilaan voimalla yläasteen tiloissa. Vuonna 1978 lukiolle rakennettiin omat tilat. Ensimmäiset ylioppilaat valmistuivat lukiosta toukokuussa 1979.


title: The Big Issue

text: The Big Issue on englantilainen asunnottomien myymä katulehti, jonka John Bird ja Gordon Roddick perustivat syyskuussa 1991. Lehden sisällön toimittavat ammattimaiset journalistit. Se myös antaa äänen vailla vakinaista osoitetta oleville ja kampanjoi asuntopulan poistamiseksi.


title: The Big Issue

text: Samalta pohjalta Big Issue -hankkeita on aloitettu sittemmin myös Australiassa, Japanissa, Etelä-Afrikassa ja Namibiassa.


title: Megapenthes

text: Megapenthes () on kreikkalaisessa mytologiassa kahden eri hahmon nimi.


title: Megapenthes

text: Megapenthes oli Menelaoksen ja aitolialaisen orjattaren Pieriin tai Tereiin poika, joka syntyi Troijan sodan aikana. Menelaos järjesti Megapentheelle häät Ifilokhen, spartalaisen Alektorin tyttären, kanssa.


title: Megapenthes

text: Menelaoksen kuoltua hän ja hänen veljensä Nikostratos karkottivat isänsä puolison Helenan maasta, joka pakeni Rhodokseen Polykson luo.


title: Megapenthes

text: Koska Megapenthes oli orjattaren poika, häntä ei pidetty riittävän arvokkaana hallitsemaan Lakedaimonon perillisiä vaan Spartan kuninkaaksi nimitettiin Orestes, Agamemnonin poika.


title: Megapenthes

text: Megapenthes oli Tirynsin kuninkaan Proitoksen ja Stheneboian ainoa poika. Hän oli Argeuksen ja Ifianeiran isä, ja jotkin lähteet mainitsevat myös Anaksagoraan hänen pojaksensa; vaihtoehtoisesti hän oli Argeuksen poika.


title: Megapenthes

text: Kun Perseus oli vahingossa surmannut kiekonheitossa Akrisioksen, hän vaihtoi serkkunsa Megapentheen kanssa Argoksen valtakunnan Tirynsiin. Myöhemmin Megapenthes surmasi Perseuksen.


title: Melinda Wagner

text: Melinda Wagner (s. 25. helmikuuta 1957 Philadelphia) on yhdysvaltalainen säveltäjä. Hän on voittanut vuonna 1999 musiikin Pulitzer-palkinnon.


title: Melinda Wagner

text: Wagner aloitti pianonsoiton lapsena. Hän opiskeli Chicagon yliopistossa ja Pennsylvanian yliopistossa. Yksi hänen opettajistaan oli säveltäjä George Crumb.


title: Melinda Wagner

text: Pulitzer-palkitun huilu–jousi–lyömäsoitinkonserton ohella Melinda Wagnerin tuotantoon kuuluvat muun muassa "Falling Angels" (1992) ja "Extremity of Sky" (2002) sekä helmikuussa 2007 kantaesityksensä saanut pasuunakonsertto.


title: George Walker

text: George Theophilus Walker (27. kesäkuuta 1922 – 23. elokuuta 2018) oli yhdysvaltalainen säveltäjä. Hänestä tuli vuonna 1996 teoksellaan "Lilacs" ensimmäinen musiikin Pulitzer-palkinnon voittanut afroamerikkalainen.


title: George Walker

text: Walker aloitti pianonsoiton 5-vuotiaana. Hän pääsi 14-vuotiaana Oberlinin konservatorioon Ohiossa ja sai tohtorinarvon Eastmanin musiikkikoulusta New Yorkin osavaltion Rochesterista. Hän sai sävellyksenopetusta Rosario Scalerolta, joka opetti myös Samuel Barberia ja Gian Carlo Menottia.


title: George Walker

text: Walkerin tuotantoon kuuluvat mm. orkesteriteokset "Address for Orchestra" ja "Lyric for Strings". Muita sävellyksiä ovat viisi pianosonaattia, messu, kantaatti, lukuisat laulut, kuoroteokset, urkukappaleet, kamarisonaatit, vaskikvintetto ja puhallinkvintetto. Häneltä ovat tilanneet teoksia New Yorkin filharmonikot, Bostonin sinfoniaorkesteri ja Clevelandin orkesteri.


title: Billy Talent II

text: Billy Talent II on Billy Talentin toinen studioalbumi, joka julkaistiin 26. kesäkuuta 2006. Levyä myytiin Amerikassa ensimmäisellä viikollaan vain 7 231 kappaletta ja se pääsi sillä Billboard 200 -listan sijalle 134, mutta kuitenkin levy myi Kanadassa tuplaplatinaa ja Saksassa platinaa. Albumista on tehty kaksi versiota: Pohjois-Amerikan-versio ja Pohjois-Amerikan ulkopuolelle tarkoitettu versio.


title: Billy Talent II

text: Billy Talentin seuraava albumi äänitettiin Vancouverissa, Brittiläinen Kolumbiassa. Syksystä 2005 alkaen yhtye päästi puolet uuden albumin demoista tarkoituksellisesti julkisuuteen "ja sitten joku sai käsiinsä toisen puolen ja koko levy oli ulkona."


title: Billy Talent II

text: "Billy Talent II" tuli kauppoihin 27. kesäkuuta vuonna 2006. Se pääsi ykköseksi Kanadan listalla ensimmäisellä viikolla. Se sai myös Saksassa suuren suosion ja pääsi sielläkin listaykköseksi. Vuodessa, kesäkuuhun 2007 mennessä levy oli myynyt maailmanlaajuisesti 700 000 kappaletta, joista 215 000 Kanadassa saavuttaen tuplaplatinan rajan ja 200 000 Saksassa saavuttaen siellä platinamyynnin. Albumi ei menestynyt Yhdysvalloissa yhtä hyvin, ja Billy Talent on ilmoittanut ymmärtävänsä olevansa uusi bändi USA:ssa, ja valitsevansa keskittymisen Kanadaan ja Eurooppaan.


title: Billy Talent II

text: Billy Talent II -albumilla on vähemmän vihaa kuin edeltäjällään yhtyeen kypsennyttyä ihmisinä ja bändinä. Useammat kappeleet kertoivat oikean elämän ongelmista, mitä fanit ja kriitikot ovat kiittäneet. "Devil in a Midnight Mass" -kappale perustuu tarinaan papista, joka tuomittiin lasten hyväksikäytöstä vankilaan ja jonka toinen vanki siellä tappoi.


title: Billy Talent II

text: "Halusimme tehdä jotain täysin ensimmäisestä levystä eroavaa, koska olimme muuttuneet suuresti ja oppineet paljon ihmissuhteista. Jokainen bändin jäsen on sitoutumassa ja käsittelee niitä asioita. Albumin yleinen teema on luottamus, sen puute tai eroaminen. Ne vaikuttivat inspiroivan levyä." — Jonathan Gallant


title: Bernard Rands

text: Bernard Rands (s. 2. maaliskuuta 1934) on englantilaissyntyinen nykytaidemusiikin säveltäjä.


title: Bernard Rands

text: Rands syntyi Sheffieldissä, Englannissa, ja opiskeli musiikkia sekä englanninkielistä kirjallisuutta Walesin yliopistolla Bangorissa. Hänelle opettivat sävellystä ja orkesterinjohtoa Pierre Boulez ja Bruno Maderna Darmstadtissa sekä Luigi Dallapiccola ja Luciano Berio Milanossa.


title: Bernard Rands

text: Rands muutti vuonna 1975 Yhdysvaltoihin ja sai maan kansalaisuuden 1983. Hänen teoksensa "Canti del Sole" sai vuonna 1984 musiikin Pulitzer-palkinnon. Hän on arvostettu musiikin professori ja opettanut muun muassa vuodesta 1988 alkaen Harvardin yliopistolla.


title: Bernard Rands

text: Rands oli vuosina 1989–1995 Philadelphian orkesterin nimikkosäveltäjä. Hänen teoksestaan "Canti D’Amor" tehty levytys voitti vuonna 2000 Grammyn. Rands on naimisissa säveltäjä Augusta Read Thomasin kanssa ja on kuulunut vuodesta 2004 lähtien Yhdysvaltain taide- ja kirjallisuusakatemiaan.


title: Haapaveden kirkko

text: Nykyinen Haapaveden kirkko on Haapaveden seurakunnan kirkko, joka rakennettiin vuonna 1981 palaneen vanhan kirkon läheisyyteen. Rakennus on seurakuntakeskus, jossa on kirkko, seurakuntasali, kirkkoherranvirasto ja pienryhmätiloja. Kirkko vihittiin käyttöön adventtina 1984.


title: Haapaveden kirkko

text: Seurakuntakeskuksen on suunnitellut arkkitehtitoimisto Arkkitehtitoimisto Laiho, Pulkkinen & Raunio. Kirkkosalissa on 500 istumapaikkaa. Kirkkosali on arkkitehtuuriltaan pylväistön jakama kaksilaivainen leveä basilika. Kirkkosaliin on siirtoseinän avulla liitettävissä vierellä oleva seurakuntasali, jolloin tila muodostuu kolmilaivaiseksi.


title: Haapaveden kirkko

text: Haapaveden vanha kirkko oli tasavartinen ristikirkko. Vanhan kirkon ensimmäiset piirustukset laati kalajokinen rakennusmestari Simon Silvén vuonna 1781. Piirustuksia kuitenkin muutettiin yli-intendentinvirastossa Tukholmassa. Kirkon rakensi myös kalajokinen Sigfrid Silvasti. Kirkko valmistui vuonna 1784.


title: Haapaveden kirkko

text: Vanha kirkko tuhoutui tuhopoltossa toukokuussa 1981. Kirkon vieressä oli jo vuonna 1751 rakennettu kellotapuli, joka säilyi tulipalossa ja on edelleenkin nähtävillä Haapavedellä.


title: Tarinatuokio

text: Tarinatuokio (alkuperäiseltä nimeltä "Janoschs Traumstunde") oli vuosina 1986–1990 puolalaisen kirjailijan Janoschin satuihin perustuva 26-osainen animaatiosarja.


title: Tarinatuokio

text: Sarjassa esiintyneitä hahmoja olivat muun muassa Pikku Karhu ja Pikku Tiikeri. Jokaisessa jaksossa esiintyy myös hapsutukkainen karhu, joka esittelee tulevan jakson tarinan ja pitää välipuheita.


title: Tarinatuokio

text: Suomessa sarja esitettin ensimmäisen kerran Yle TV1-kanavalla 1990-luvun alussa, sen jälkeen uusintana muutamia kertoja Yle TV1:llä ja Yle TV2:lla. FST:n puolella sarjaa esitettiin ruotsin kielellä. Yleisradion dubbauksessa ääninäyttelijöinä olivat Risto Aaltonen ja Inkeri Wallenius. SF Film Finland Oy uudelleen dubbasi sarjan jaksoja 2000-luvulla. Uudelleendubattuja jaksoja on esitetty MTV Juniori -maksukanavalla sekä julkaistu DVD:nä ja VHS:nä.


title: Robert Ward

text: Robert Ward (13. syyskuuta 1917 Cleveland, Ohio, Yhdysvallat – 3. huhtikuuta 2013 Durham, Pohjois-Carolina, Yhdysvallat) oli yhdysvaltalainen nykytaidemusiikin säveltäjä.


title: Robert Ward

text: Ward syntyi yhdeksi viidestä lapsesta ja valmistui John Adams High Schoolista vuonna 1935. Hänen opettajiinsa Eastman School of Musicissa kuuluivat Bernard Rogers, Howard Hanson ja Edward Royce. Hän sai stipendin ja opiskeli vuosina 1939–1942 New Yorkin Juilliard Schoolissa. Hänelle opettivat sävellystä Frederick Jacobi ja orkestraatiota Bernard Wagenaar sekä orkesterinjohtoa Albert Stoessel ja Edgar Schenkman. Kesällä 1941 hän opiskeli Aaron Coplandin johdolla Massachusettsin Berkshire Music Centerissä.


title: Robert Ward

text: Wardin varhaisimmat säilyneet teokset ovat vuodelta 1934, ja ensimmäinen sinfonia valmistui 1941. Helmikuussa 1942 hän aloitti Yhdysvaltain maavoimissa, jossa toisen maailmansodan aikana suorittamastaan palveluksesta hän sai pronssitähden. Sodan aikana hän tapasi Punaisen Ristin työntekijä Mary Raymond Benedictin, jonka kanssa hän meni naimisiin 19. kesäkuuta 1944. Parille syntyi viisi lasta.


title: Robert Ward

text: Sodassa Ward sävelsi ainakin kaksi orkesteriteosta: "Adagio and Allegron", joka kantaesitettiin 1944, sekä "Jubilation: An Overturen", joka syntyi pääosin Okinawassa vuonna 1945. Sodan jälkeen hän palasi Juilliardiin, jonka henkilökunnan jäseniin hän kuului vuosina 1946–1956. Säveltäjän toinen sinfonia (1947) pysyi vakituisissa ohjelmistoissa useamman vuoden. Tuotannossa on vaikutteita Paul Hindemithin ja George Gershwinin musiikista.


title: Robert Ward

text: Wardin tuotantoon kuuluu useiden sinfonioiden ohella mm. "Sweet Freedom's Song" (1965), "Festive Ode" (1966) ja saksofonikonsertto (1984). Hän sävelsi myös kamarimusiikkia ja oopperoita, joista tunnetuin ja esitetyin, "The Crucible" (1961) toi säveltäjälleen musiikin Pulitzer-palkinnon ja kansainvälistä arvostusta. Ward oli "American Academy of Arts and Lettersin" jäsen vuodesta 1967. Hän oli vetäytymiseensä 1987 Duken yliopiston musiikin professori.


title: Aeronautics

text: Aeronautics on saksalaisen power metal -yhtye Masterplanin toinen studioalbumi. Se julkaistiin vuonna 2005 AFM Recordsin kautta.


title: Hovioikeudenneuvos

text: Hovioikeudenneuvos on Suomessa hovioikeuden jäsenen eli tuomarin virkanimike.


title: Hovioikeudenneuvos

text: Myös osastopäällikkönä toimiva hovioikeudenlaamanni ja virastopäällikkönä toimiva hovioikeuden presidentti ovat hovioikeuden jäseniä. Lisäksi hovioikeudessa on esittelijöinä viskaaleja ja asessoreja, jotka eivät ole hovioikeuden jäseniä, ja muuta henkilöstöä.


title: Sumerin varhaisdynastinen kausi

text:
Sumerin varhaisdynastinen kausi oli vanhalla ajalla
noin 2900–2350 eaa. Silloin Kaksoisvirtainmaassa Etelä-Irakissa sijainnut Sumerin maa oli yleensä jakautuneena moneen kaupunkivaltioon, jotka kamppailivat keskenään ylivallasta alueella. Välillä Sumeri saattoi yhdistyä lyhytikäiseksi suurvallaksi voimakkaan valloittajakuninkaan johdolla.


title: Sumerin varhaisdynastinen kausi

text: Kauden alkua edelsi suuri tulva. Tulvan jälkeen nousi pohjoisen Kiš suureksi mahdiksi. Urukin tarunomainen kuningas Gilgameš rakennutti kaupungin valkeat muurit. Urin kuninkaanhaudoista on löydetty kullasta ja lapis-lazulista tehtyjä pienoisveistoksia.


title: Sumerin varhaisdynastinen kausi

text: Kauden loppupuolella Lagašin kuningas Eannatum perusti lyhytikäisen suurvallan. Sitä mahtavampi oli Umman Lugalzaggesin imperiumi, joka kukistui Akkadin Sargonin sotaretkiin.


title: Sumerin varhaisdynastinen kausi

text:
Sumerin varhaisdynastista kautta ei tunneta hyvin, koska säilyneet lähteet ovat niukkoja. Varhaisdynastisella kaudella papiston
asema heikkeni, ja palatsin eli kuninkaan valta kasvoi.
Temppelin rinnalle suurmaanomistajina nousivat yksityiset maanomistajat ja palatsi.
Samalla kuningasluetteloissa nähdään ensimmäistä kertaa seemiläisiä nimiä. Liittyvätkö nämä kaksi asiaa toisiinsa, on vaikea sanoa. Palatsin mahtia on saattanut vahvistaa sankarikuninkaan asema sotapäällikkönä. On kuvaavaa, että vain varhaisina aikoina käytettiin kuninkaasta nimeä "en", pappisruhtinas. Nimi "en" siirtyi myöhemmin ylipapille. Kaupungit kamppailivat toisiaan vastaan. Syntyi lyhytikäisiä, 20–50 vuotta kestäneitä suurvaltoja, joiden kuninkaat esiintyivät Kišin kuninkaina, vaikka olivat toisista kaupungeista. Sodittiin, ryöstettiin, hävitettiin, surmattiin ja orjuutettiin vihollisia. Välillä rakennettiin kanavia ja temppeleitä. Maa oli jakautunut 20–30 kaupunkivaltioon, muun muassa Uruk, Ur, Adab, Kiš ja Akšak (Opis). Uskonnollisena keskuksena oli Enlilin kaupunki Nippur. Monesti joidenkin tiettyjen naapurikaupunkien välillä esiintyi sotia vuosisadasta toiseen. Tähän kauteen liittyy sankareita, kuten Gilgameš.


title: Sumerin varhaisdynastinen kausi

text: Sumerilainen nuolenpääkirjoitus syntyi vuosisatojen kuluessa varhaisdynastisella kaudella. Vuodesta 2900 eaa. alkaen asteittain alettiin merkitä äänteitä kuvilla, jotka kadottivat alkuperäisen merkityksensä. Samoihin aikoihin kuvamerkit olivat jo alkaneet yksinkertaistua, ja niitä tehtiin painelemalla saveen. Nuolenpäitä alettiin kirjoittaa noin 2700-2500 eaa. ja tavuja noin 2600 eaa. Näin kuva- ja tavukirjoitus yksinkertaistui ihmispuhetta kuvaavaksi kirjoitukseksi, jolla voitiin esittää ihmisen ajatuksia kirjallisesti.


title: Sumerin varhaisdynastinen kausi

text:
Kauden alusta alkaen alettiin käyttää toiselta puolelta kuperia niin sanottuja planokonveksitiiliä, joita oli nopea valmistaa.
Edellisellä Džemdet Nasr -kaudellahan oli käytetty suuria savikimpaleita, isoja tiiliä ja kapeita liuskatiiliä.


title: Sumerin varhaisdynastinen kausi

text: Planokonveksitiiliperinne saattaa olla vanha ja saapunut muualta. Temppelit eivät olleet enää laajoja ja avoimia, vaan pieniä ja suljettuja niin sanottuja tulisijatemppeleitä. Niiden keskiakseli muodosti kulman, sivuhuoneita oli vähän. Toisella pitkällä sivulla oli muurin ympäröimä piha, suorakulmainen kulttihuone, jossa toisella sivulla koroke, monesti komerossa. Kulttihuoneeseen pääsi vain yhdestä ovesta, joka oli mahdollisimman kaukana jumalan kuvasta ja tunnuksesta. Toisen tyyppiset temppelit olivat linnoitusta muistuttavia ja soikean kaksoismuurin ympäröimiä, esimerkiksi Tutubissa Dijalan alueella nykyisessä Khafadžissa.


title: Sumerin varhaisdynastinen kausi

text: Varhaisdynastisella ajalla Uruk kasvoi hyvin suureksi, varovaisten arvioiden mukaan 40 000, mutta hyvinkin 50 000-80 000 asukkaan metropoliksi. Kun Urukin lähellä oli 3300-2900 eaa. ollut 130 pienempää keskusta, niiden määrä puolittui 2900 jälkeen 66:een.


title: Sumerin varhaisdynastinen kausi

text: Kaupunkien ympärille alkoi ilmestyä tällä kaudella muureja. Urukin kaupunginmuuri oli 9 kilometrin pituinen, ja siinä oli 900 puoliympyrän muotoista tornia. Kuninkaan palatsit ilmestyivät Eriduun ja Kišiin melkein samaan aikaan, saman pohjakaavan mukaan tehtynä. Palatseissa oli halleja, saleja ja pihoja, ja ne näyttivät helposti puolustettavilta, kuten Kišin A-palatsi.


title: Sumerin varhaisdynastinen kausi

text: Taide muuttui luontoa ja elämää kuvaavasta tyylitellymmäksi, abstraktimmaksi ja jäykemmäksi. Etenkin Dijalan alueen jäykät kuvahahmot viittaavat uuden kansan, luultavimmin seemiläisten leviämiseen alueelle. Kiš oli ajoittain seemiläisten keskus.


title: Sumerin varhaisdynastinen kausi

text: Rukoilijapatsaita aseteltiin temppelien seinille. Kuninkaan uusi nimitys "lugal" otettiin käyttöön Kišissä. Aikaisemmin suurin mahti oli ollut pappisruhtinas.


title: Sumerin varhaisdynastinen kausi

text: Enmebaragesi ja Mesilim olivat ensimmäiset savitauluissa mainitut kuninkaat. Maalliset ruhtinaat alkoivat vaatia valtaa pappisruhtinaiden vallan ylitse ja muuttivat asumaan temppelien ulkopuolella sijaitseviin palatseihin.


title: Sumerin varhaisdynastinen kausi

text: Joidenkin tietojen mukaan jo tällöin rakennettiin Meskalamdugin ja Akalamdugin Urin kuninkaanhaudat. Joko Džemdet Nasr tai tämä dynastia päättyi suureen tulvaan, joka on antanut aihetta vedenpaisumustaruihin. Kahdeksan "taruhallitsijaa" mainittiin Sumerin kuningasluettelossa ennen tulvaa. Hallitsijoille annetaan kuningasluettelossa tuhansien vuosien hallitusaikoja – ajat on ehkä kerrottu kertoimella. Ensimmäiset historialliset kuninkaat tulivat noin 2900–2700.


title: Sumerin varhaisdynastinen kausi

text: Ensimmäinen tulvan jälkeinen dynastia oli Kišin 1. dynastia, jonka monet kuninkaat olivat voimakkaita valloittajakuninkaita. Kišin kuninkuudesta tuli myöhemmin imperiumin toinen nimi: jos joku muu kaupunkivaltio pystyi alistamaan Sumerin, hän saattoi julistautua Kišin kuninkaaksi. Nippur taas oli Sumerin uskonnollinen keskus, jota Kišin kuninkaan täytyi hallita. Kišissä oli huomattavasti seemiläisiä, ja Zababa-jumaluus oli luultavasti toinen nimi Ninurta-jumalalle.


title: Sumerin varhaisdynastinen kausi

text: Varhaisdynastista kautta I pidetään siirtymäkautena edellisen ja seuraavan kauden välillä.


title: Sumerin varhaisdynastinen kausi

text: Tähän aikaan liittyvät seuraavat tunnetut kuninkaat: Kišin Etana noin 2800 eaa., joka kuningasluettelon mukaan nousi taivaaseen ja vakautti maat. Etana rakensi luultavasti suuren valtakunnan ja piti maan rauhallisena.


title: Sumerin varhaisdynastinen kausi

text: Samaan Kišin ensimmäiseen dynastiaan kuului myös Enmebaragesi noin 2700 eaa., joka valloitti Elamin ja teki Nippurista Sumerin uskonnollisen keskuksen.


title: Sumerin varhaisdynastinen kausi

text: Tiedot tästä dynastiasta ovat kuitenkin hyvin hatarat. Enmebaragesi on kuningasluettelosta ensimmäinen, joka näkyy myös piirtokirjoituksissa (kuningasluettelon ulkopuolisissa lähteissä). Hän ja hänen poikansa Agga n. 2680 eaa. olivat Urukin Gilgamešin aikalaisia. Myös Aggan nimi löytyy kirjoituksista. Gilgameš valloitti vanhoilla päivillään Nippurin, ja joko hän tai Urnungal valloitti myös Kišin. Lugalkidul n. 2560 eaa. menetti valtikan Kišille. Urukissa (Sumeriksi "Eanna", "Unug") oli kaksi jumalaa: An, taivaan jumala ja Inanna, rakkauden jumalatar.


title: Sumerin varhaisdynastinen kausi

text:
Melko pian Etanan hallituskauden jälkeen n. välillä 2800-2700 eaa. hallitsi Urukissa koko Sumeria Meškiaggašer, joka valloitti ehkä Zagrosin ja saapui Välimeren rantaan.
Kirjoitusten mukaan hän nousi vuorille ja meren rantaan valloittamaan tai avasi kauppareitit, nousi taivaaseen kuoltuaan ja kutsuttiin "Utun (auringon) pojaksi" (vrt. Egypti). Hänen poikansa olivat Enmerkar ja Lugalbanda.


title: Sumerin varhaisdynastinen kausi

text:
Urin ensimmäiseen dynastiaan liittyivät Urin kuninkaanhaudat.
Kuninkaita olivat Mesannepadda ja Aannepadda. Urissa palvottiin Nanna-Sin-jumalaa, ja hänen puolisoaan Ningalia, "suurta herratarta".
Hautausmaalta on löydetty 1800 hautaa, joista 16 suurta.
Niihin haudattiin kuninkaan lisäksi palvelusväkeä, joka joi haudassa myrkkyä joko pakolla tai vapaaehtoisesti, koska uskoi elävänsä kuoleman jälkeen jumalana.
Haudat olivat kuilun pohjalla, ja niihin pääsi kaltevaa tietä pitkin. Silti monissa tapauksissa kuningasta itseään ei ole haudasta löydetty, kylläkin hoviväkeä, eräässä tapauksessa 18 henkeä. Kuninkaanhaudoissa oli vainajien mukaan annettuina hautalahjoina kultaisia ja hopeisia esineitä, muun muassa kultainen peruukki, soittimia, kultaisia ja hopeisia pöytäastioita, kulta- ja jalokivikoruja ja pelilautoja.


title: Sumerin varhaisdynastinen kausi

text: Eräässä kuolemattomuususkoon liittyvässä kuvassa kaksi vuohipukkia seisoo vasten elämänpuuta, joka on tehty muun muassa lasuurikivestä. Toinen kuva-aihe esittää kahden hirven sarvillaan kannattelemaa leijonakotkaa, Imdugudia. Nämä olivat sumerilaisille tyypillisiä eläinsankareita..


title: Sumerin varhaisdynastinen kausi

text: Pohjoisesta Mesopotamiasta ja Syyriasta tunnetaan seemiläisiä kaupunkivaltioita, muun muassa Ebla ja Mari, joista on tehty löytöjä Urin ensimmäisen dynastian ajoilta. Mari rikastui muun muassa kuparilla; kaupunki oli karavaaniteiden varrella.


title: Sumerin varhaisdynastinen kausi

text: Varhaisdynastisen kauden loppuvaihe oli hyvin kuohuva.


title: Sumerin varhaisdynastinen kausi

text:
Kaupunkivaltiot elivät rinnakkain ja taistelivat raivokkaasti keskenään ylivallasta Sumerissa. Lagašin ja Umman kaupunkien kiista viljellystä Gu-Edinan maakaistaleesta jatkui.
Noin 11 dynastiaa seurasi toinen toistaan nopeassa tahdissa.


title: Sumerin varhaisdynastinen kausi

text: Tämä aika jaetaan kausiin IIIa ja IIIb. Kausi IIIb liittyi Lagašin ja Umman nousuun.


title: Sumerin varhaisdynastinen kausi

text:
Tälle kaudelle tyypillinen tapahtumasarja on kuvaus myöhäisen varhaisdynastisen kauden alusta:
2570 eaa. Kišin johtaja oli Urukin vallan alla, kunnes Kišin Mesilim kukisti Urukin. N. 2550 eaa. Mesilimin johtaman Kišin valta ulottui koko Sumerin yli. Pian Urin Mesannepadda (2560–2525 eaa.) kaatoi Kišin ja Urukin.
Adabin Lugalanemundu laajensi valtakuntansa lyhyeksi aikaa Persianlahdelta Välimerelle, valtakunnan rajoina Turkin Taurus- ja pohjoisen Zagrosvuoret.


title: Sumerin varhaisdynastinen kausi

text:
Lagašiin syntyi näihin aikoihin voimakas poliittinen keskus, jota ei mainita Sumerin kuningasluettelossa ehkä poliittisista syistä.
Urnašen aikana rakennettiin temppeli ja maassa käytiin vilkasta kauppaa. Lagašissa palvottiin sotaisaa Ningirsu-jumalatarta.


title: Sumerin varhaisdynastinen kausi

text: Noin 2425 eaa. Urnanšen pojanpoika Eannatum valloitti koko Sumerin, Urin, Urukin, Akšakin, Kišin kaupungit sekä alisti Sumerin ulkopuolella olevat Marin ja Elaminkin. Eannatumin ajalta on niin sanottu korppikotkien steela, kalkkikivipaasi, jossa näkyy sumerilaisia sotilaita kypärineen, keihäineen ja kilpineen sekä kuningas johtamassa joukkoa taisteluun sotakirveineen. Joukoilla oli myös sotavaunuja, ja teksti kertoo menestyksekkäästä sodasta Ummaa vastaan.


title: Sumerin varhaisdynastinen kausi

text: Palatsin virkamiehet, papit ja ylimystö verottivat Lagašissa yhä ankarammin kansaa.


title: Sumerin varhaisdynastinen kausi

text: Silloin kansa tai jokin poliittinen ryhmittymä nosti valtaistuimelle Urukaginan eli Uru-Inim-ginan, jonka kerrotaan palauttaneen kansalle sille kuuluvat oikeudet, Urukagina vähensi verotusta ja pienensi byrokratiaa. Historiantutkijat kiistelevät siitä, miten todellisia, syvällisiä ja pitkäkestoisia uudistukset olivat..


title: Sumerin varhaisdynastinen kausi

text:
Joka tapauksessa pian naapurikaupungin Umman hyökkäys kukisti Urukaginan.
Umman johdossa oleva Lugalzaggesi valtasi koko Sumerin. Lugalzaggesi väitti valloittaneensa maata Välimerelle asti. Hän siirsi pääkaupunkinsa Urukiin. Kanavia ylläpidettiin tämän jälkeen muualla kuin Lagašissa, joka oli Umman rajanaapuri ja vanha vihollinen. Lugalzaggesin kukisti n. 20 vuoden jälkeen Akkadin Sargon, joka oli kaapannut Kišissä vallan. Sargon pani Lugalzaggesin kahleisiin näytteille pyhän kaupungin Nippurin Enlilin temppelin pääovelle.


title: Kaukametsän pakolaiset

text: Kaukametsän pakolaiset () on vuosina 1992–1995 esitetty 39-osainen piirrossarja, joka tehtiin eurooppalaisena yhteistuotantona. Sarja perustuu kirjailija Colin Dannin kirjoihin. Sarja kertoo Kaukametsä-nimisessä metsässä asuvista eläimistä, jotka lähtevät metsästä pakoon ihmisiä matkaten uuteen rauhalliseen paikkaan.


title: Kaukametsän pakolaiset

text: Ensimmäisen tuotantokauden alussa ihmiset ovat alkaneet kaataa Kaukametsä-nimistä metsää. Metsässä asuvat eläimet eivät tiedä mitä tehdä. Sattumalta metsään palaa rupikonna, joka on ollut kadonneena pitkän aikaa. Rupikonna kertoo muille eläimille joutuneensa pienen pojan sieppaamaksi, joka vei sen kotiinsa kauas pois. Se pääsi pakoon ja lähti kulkemaan takaisin Kaukametsään. Matkallaan se kulki Valkopeuran puisto -nimisen luonnonsuojelualueen ohi ja rupikonna ehdottaa, että eläimet voisivat paeta hakkuun tieltä asumaan sinne. Eläimet päättävät tehdä niin, joten he lähtevät rupikonna oppaanaan ja kettu johtajanaan matkalle kohti luonnonsuojelualuetta. Matkalla he joutuvat kulkemaan monien vaarojen, kuten armeijan ampuma-alueen, joen, moottoritien ja kaupungin lävitse.


title: Kaukametsän pakolaiset

text: Toisella tuotantokaudella eläimet ovat saapuneet Valkopeuran puistoon ja kotiutuneet sinne, mutta kohtaavat pian ongelmia. Puiston eläimet eivät pidä vieraista ja erityisesti puiston siniketut eivät pidä reviirilleen tulleista tunkeilijoista. Lisäksi vastoinkäymisiä aiheuttaa ankara talvi.


title: Kaukametsän pakolaiset

text:
Kolmannella tuotantokaudella Kaukametsän eläimet ovat tehneet sovinnon luonnonsuojelualueen eläinten kanssa. Mutta rauha ei kestä pitkään, sillä puistoon saapuu valtava rottalauma, joka alkaa viedä elintilaa muilta eläimiltä.
1980-luvun lopussa Euroopan yleisradiounioni päätti tuottaa laadukkaan eurooppalaisen piirrossarjan, vastineeksi amerikkalaisille sarjoille ja tukeakseen eurooppalaista animaatio-osaamista. Aiheeksi valittiin Colin Dannin Kaukametsän pakolaiset -kirjasarja. Sarja piirrettiin englantilaisessa Telemagination-animaatiostudiossa ja ranskalaisessa Praxinos-studiossa. Tärkeimpien Euroopan yleisradiounionin jäsenmaiden yleisradiot, mukaan lukien Suomen Yle, olivat rahoittamassa sarjaa. Sarjaa tehtiin kolme 13 jakson tuotantokautta ja niistä ensimmäinen valmistui vuonna 1992.


title: Kaukametsän pakolaiset

text: Ensimmäinen tuotantokausi käsittää kokonaisuudessaan sarjan ensimmäisen kirjan "Kaukametsän pakolaiset". Tämä on ainoa kirja, joka on suomennettu. Toinen tuotantokausi käsittää sarjan seuraavat kolme kirjaa, "In the Grip of Winter", "Fox’s Feud" ja "The Fox Cub Bold". Kolmas tuotantokausi käsittää seuraavat kaksi kirjaa, "In the Path of the Storm" ja "Battle for the Park". Sarjan fanit pitävät kolmatta tuotantokautta huonompana kahteen ensimmäiseen verrattuna, koska kolmannessa kaudessa piirrostyyli muuttui, sarja sai lisää koomisia piirteitä ja siitä puuttui monia tuttuja hahmoja eikä heidän katoamiselleen annettu kaudessa selitystä.


title: Kaukametsän pakolaiset

text: Koska sarjaa oli tarkoitus viedä moniin eri maihin, tapahtumapaikka ei ilmene sarjasta. Vaikka sarjassa esiintyy joitain englantilaisia piirteitä, kuten ketunmetsästäjiä, pääosin tapahtumat voisivat sijoittua minne vain. Esimerkiksi sarjassa autot ajavat oikealla puolella tietä, toisin kuin Isossa-Britanniassa.


title: Kaukametsän pakolaiset

text: Sarja oli hyvin uskollinen kirjoille. Kirjoissa monet hahmot kuolevat, joskus väkivaltaisesti, eikä näitä asioita kaunisteltu sarjassa. Merkittävin muutos kirjoihin oli Kyyn, Pöllön, Tuulihaukan ja Kärpän muuttaminen urospuolisista naaraspuolisiksi. Tällä haluttiin tuoda päähenkilöihin yhtä paljon molempia sukupuolia.


title: Kaukametsän pakolaiset

text: Kaukametsän pakolaisten ensimmäinen tuotantokausi on julkaistu DVD:llä Saksassa ja Ranskassa vuonna 2009. . Isossa-Britanniassa sarjan kaksi ensimmäistä tuotantokautta on julkaistu vain kuutena 80 minuutin elokuvana VHS-kaseteilla. Joitain pieniä pätkiä on poistettu tiivistämisen takia, mutta pääosa jaksojen kohtauksista on tallessa. Suomalaista DVD-julkaisua ei näillä näkymin ole luvassa.


title: Kaukametsän pakolaiset

text: Paljon erilaisia sarjaan liittyviä oheistuotteita on saatavilla, kuten leluja, kasetteja, sarjakuvalehtiä ja tietokonepeli. Näistä vain tietokonepeli on julkaistu Suomessa.


title: Kaukametsän pakolaiset

text:
Sarjaa on esitetty Suomessa Yle TV2 -kanavalla 1990-luvun aikana moneen otteeseen. Lisäksi FST on esittänyt sarjan SVT:n ruotsiksi dubbaamaa versiota. Ylellä ei ole toistaiseksi aikomuksia uusia sarjaa lähivuosina.
Useimmilla sarjan päähahmoista ei ole yksilöllisiä nimiä, vaan niihin viitataan pelkästään lajinnimillä. Sarjan ensimmäisellä tuotantokaudella joukkoon kuuluu pääsääntöisesti vain yksi tai kaksi eläintä jokaisesta lajista (tosin kaneja on neljä ja vesiliskoja kolme). Ensimmäisellä kaudella Viheltäjä-niminen harmaahaikara on ainoa hahmo, jolla on erisnimi. Myöhemmillä tuotantokausilla esiintyy enemmän nimettyjä hahmoja.


title: Kaukametsän pakolaiset

text: Sarjan suomenkielisen version suomensi ja ohjasi Jertta Ratia-Kähönen.


title: Ionihila

text: Ionihila on kiinteän ioniyhdisteen muodostama säännöllinen kidejärjestelmä, jossa positiiviset ja negatiiviset ionit vuorottelevat.


title: Ionihila

text: Ionien väliset etäisyydet ionihilassa voidaan määrittää röntgendiffraktiomenetelmällä. Esimerkiksi natriumkloridin Na–Cl -etäisyys on 281pm, joka tarkoittaa lähimpien vastakkaisvarausten etäisyyttä. Etäisyys on ionisäteiden summa formula_1. Ioniyhdisteessä, jossa on suurikokoinen anioni, voidaan näiden etäisyys määrittää laskennallisesti ja siten selvittää anionin lisäksi kationin ionisäde. Menettely kuitenkin edellyttää oletusta, että hilassa kationien ja anionien välisten kosketusten lisäksi on anionien välisiä kosketuksia. Ionisäde on usein samalle aineelle erilainen eri tavoin koordinoituneessa hilassa.


title: Ionihila

text: Toisin kuin esimerkiksi metallien muodostamat kiinteät metallihilat, ionihilat pirstoutuvat helposti iskusta. Yksinkertainen selitys on toisiaan hylkivien ionien asettuminen iskusta kohdakkain, joka aiheuttaa hilan murtumisen.


title: Ionihila

text: Eri ionihilatyypit on nimetty tietyn hilan omaavan aineen tai mineraalin mukaan.


title: Ionihila

text:
Ionihilan hilaenergia voidaan määrittää Born-Landé-yhtälöstä
missä


title: Ionihila

text: Born-Landé -yhtälö pätee pallomaisille ioneille.


title: Ionihila

text: Vaihtoehtoisesti hilaenergia voidaan määrittää Born–Haber-syklistä termodynaamisen informaation avulla.


title: Murray Perahia

text: Murray Perahia (s. 19. huhtikuuta 1947 Bronx New York City) on yhdysvaltalainen pianisti. Hän on saavuttanut menestystä myös kapellimestarina. Hänen levytyksistään mainetta ovat saavuttaneet muun muassa Chopinin balladien ja Mozartin pianokonserttojen tulkinnat.


title: Murray Perahia

text: Perahia syntyi sefardijuutalaiseen perheeseen. Hän opiskeli pianonsoiton lisäksi orkesterinjohtoa ja säveltämistä. Häntä ovat opettaneet muun muassa Mieczyslaw Horszowski ja Vladimir Horowitz. Vuonna 1972 Parahia voitti neljännen Leedsin kansainvälisen pianokilpailun. Seuraavana vuonna hän esiintyi ensi kertaa Aldeburghin festivaalilla ja toimi 1981–1989 festivaalin taiteellisena johtajana.


title: Murray Perahia

text: Perahia on pianistiurallaan tehnyt lukuisia levytyksiä Sony-levymerkille. Hän on muun muassa tehnyt kokonaislevytyksen Mozartin pianokonsertoista Englantilaisen kamariorkesterin kanssa ja Beethovenin pianokonsertoista Concertgebouw-orkesterin kanssa. Sormiensa kipeydyttyä 1990-luvulla Perahia perehtyi barokkimusiikkiin ja levytti tämän jälkeen vuonna 2000 julkaistun, hyvän vastaanoton saaneen tulkinnan Bachin Goldberg-muunnelmista.


title: Murray Perahia

text: Perahia on saanut Order of the British Empire -arvon. Vuonna 1999 hänelle myönnettiin Leedsin yliopiston kunniatohtorin arvo ja vuonna 2004 kuningatar Elisabet II myönsi hänelle korkea-arvoisen kunnianosoituksen (KBE honorary). Lisäksi Perahia on Royal College of Musicin ja Royal Academy of Musicin kunniajäsen.


title: Murray Perahia

text: Perahia on vieraillut Suomessa joitakin kertoja, viimeksi syyskuussa 2015 Radion sinfoniaorkesterin solistina.


title: Jean-Jacques Goldman

text: Jean-Jacques Goldman (s. 11. lokakuuta 1951, Pariisi) on ranskalainen laulaja-lauluntekijä ja tuottaja.


title: Jean-Jacques Goldman

text: Goldmanin vanhemmat olivat puolanjuutalaisia. Goldman oli neljästä lapsesta kolmas ja opetteli viulun-, pianon- ja sitten kitaransoittoa. Hän valmistui École des hautes études commerciales du nordista. Vuonna 1972 hän tapasi ensimmäisen vaimonsa Catherinen, jonka kanssa hän sai kolme lasta.


title: Jean-Jacques Goldman

text: Goldman oli mukana progeyhtye Tai Phongissa, joka julkaisi 1975 alkaen kolme englanninkielistä albumia. Goldman päätti aloittaa soolouran ranskankielisenä artistina ja sai vuonna 1981 viisivuotissopimuksen Epic Recordsilta.


title: Jean-Jacques Goldman

text: Goldmanin ensimmäinen sooloalbumi "Démodé" ilmestyi 1981. Hän on tehnyt musiikkia ja tuottanut paitsi itselleen, myös muun muassa Céline Dionille ja Khaledille. Tuoreimmat albuminsa hän on levyttänyt Columbia Recordsille. Hän on Grammy-palkittu ja valittu Victoires de la Musique -seremoniassa 1986 vuoden parhaaksi miesartistiksi.


title: Jean-Jacques Goldman

text: Hän on valmistunut EDHEC Business School:sta..


title: Merijärven kirkko

text: Merijärven kirkko on Merijärven kappeliseurakunnan kirkko Merijärven kunnassa. Merijärven seurakunta yhdistettiin Ylivieskan seurakuntaan vuoden 2006 alussa.


title: Merijärven kirkko

text: Merijärven kirkon on suunnitellut ja rakentanut kalajokinen kirkkorakennusmestari Simon Silvén. Silvénin suunnitelmia ei Tukholman intendentinkonttorissa sellaisenaan hyväksytty, vaan niihin tehtiin joitakin muutoksia. Uudet piirustukset, joiden mukaan kirkko sitten rakennettiin, olivat kuningas Kustaa III:n allekirjoittamat. Kirkkoa rakennettiin vuosina 1779–1781 ja se vihittiin käyttöön 8. heinäkuuta 1781.


title: Merijärven kirkko

text: Kirkon ristiinnaulittua Kristusta esittävän alttaritaulun on maalannut 1877–1878 Jeremias Alin. Aiempi alttaritaulu jonka oli maalannut kirkkomaalari Thomas Kiempe on nykyisin sijoitettuna kirkon oikealle etuseinälle.


title: Merijärven kirkko

text: Merijärven kirkossa oli tulipalo 25. joulukuuta 1973. Sen jälkeen kirkon kaikki sisämaalaukset, lämmitysjärjestelmä ja valaistus uusittiin. Kirkon ulkoasuun korjauksilla ei ollut juuri vaikutusta.


title: Merijärven kirkko

text: Kirkon kellotapulin on suunnitellut Sven Westman Tukholman intendentinkonttorista. Tapuli on valmistunut 1799.


title: Mubarak Hassan Shami

text: Mubarak Hassan Shami (, alun perin Richard Yatich, s. 1. joulukuuta 1980 Kenia) on kenialaissyntyinen nykyään Qataria edustava maantiejuoksuihin keskittynyt kestävyysjuoksija. Qataria hän on edustanut elokuusta 2004 lähtien.


title: Mubarak Hassan Shami

text: Shami voitti lokakuussa 2005 hopeaa puolimaratonin MM-kisoissa ajalla 1.01.09. Vuonna 2006 hän juoksi Fukuokan maastojuoksun MM-kisoissa pitkällä matkalla kolmanneksikymmenenneksitoiseksi ja Debrecenin maantiejuoksun MM-kisoissa kahdeksanneksi ajalla 57.33. Aasian kisoissa Dohassa vuonna 2006 hän voitti maratonin ajalla 2.12.44.


title: Mubarak Hassan Shami

text: Mombasan maastojuoksun MM-kisoissa 2007 Shami sijoittui kahdeksanneksi. Saman vuoden huhtikuussa hän voitti Pariisin maratonin omalla ennätysajallaan 2.07.19. Elokuussa Osakan MM-kisoissa hän saavutti maratonilla hopeaa ajalla 2.17.18. Seuraavana vuonna hän juoksi Edinburghin maastojuoksun MM-kisoissa kahdenneksikymmenenneksiviidenneksi.


title: Yhtenäiskoulu

text: Yhtenäiskoulu tarkoittaa koko perusopetuksen ja mahdollisesti myös lukion kattavaa koko ikäluokalle yhteistä koulua, jossa oppilaita ei erotella erityyppisiin kouluihin koulumenestyksen perusteella. Arkikielessä ja hallinnollisesti yhtenäiskoulu voi myös tarkoittaa, että ylä- ja alakoulun luokat opiskelevat hallinnollisesti yhdessä yksikössä, ja mahdollisesti myös samassa koulurakennuksessa. Yhtenäiskoulujärjestelmä on vastakohta rinnakkaiskoulujärjestelmälle, joka Suomessa oli voimassa ennen peruskoulua. Silloisessa rinnakkaiskoulujärjestelmässä kaikille oppilaille yhteistä opetusta annettiin ainoastaan kansakoulun neljällä ensimmäisellä luokalla. Kansakoulun neljännen luokan jälkeen niillä, joilla oli tarpeeksi rahaa ja tarpeeksi hyvä koulumenestys, oli mahdollisuus pyrkiä oppikouluun ja sieltä edelleen yliopistoon. Kansakoulussa hyvin menestyneet köyhien kotien lapset saattoivat saada oppikoulussa vapaaoppilaspaikan eli oikeuden opiskella ilmaiseksi. Muut jatkoivat kansakoulussa ja siirtyivät sieltä joko työelämään tai ammatilliseen koulutukseen.


title: Yhtenäiskoulu

text: 1970-luvulla Suomessa siirryttiin vaiheittain yhtenäiskoulujärjestelmään, kun rinnakkaiskoulujärjestelmä, ja ne korvattiin kaikille yhteisellä, yhdeksänvuotisella peruskoululla. Suomalaisen yhtenäiskoulujärjestelmän esikuvana oli erityisesti brittiläinen "comprehensive school", johon Britanniassa siirryttiin 1960-luvun lopulta lähtien peräti kolme erilaista oppilaiden tasoeroihin perustuvaa koulumuotoa käsittäneestä rinnakkaiskoulujärjestelmästä.


title: Yhtenäiskoulu

text: Myös Saksassa yhtenäiskoulu eli "Gesamtschule" on maan yhdistymisen jälkeen tullut vaihtoehdoksi rinnakkaiskoulujärjestelmälle, jossa on ollut kolme eri oppilaiden tasoeroihin perustuvaa koulumuotoa (yliopistoon johtava "Gymnasium" sekä vähemmän vaativat "Realschule" ja "Hauptschule").


title: Yhtenäiskoulu

text: Nykyisessä kielenkäytössä Suomessa yhtenäiskoululla on joskus tarkoitettu myös koulua, jossa samassa rakennuksessa tai ainakin hallinnollisesti yhdessä toimii sekä ala- että yläkoulu ja toisinaan myös lukio.


title: Yhtenäiskoulu

text: Suomessa ajatus siirtymisestä rinnakkaiskoulujärjestelmästä yhtenäiskouluun nousi ensimmäisen kerran esille jo vuonna 1932 oppikoulukomitean mietinnössä. Komitea, jossa edistyspuoluetta lähellä olevilla koulupoliitikoilla oli vahva edustus, asettui mietinnössään yhtenäiskoulun kannalle. Ensimmäiset yhtenäiskouluehdotukset lähtivät kaikille yhteisestä kuusiluokkaisesta oppivelvollisuuskoulusta, mutta sen jälkeen olisi edelleen säilytetty jako kansa- ja oppikouluun.


title: Yhtenäiskoulu

text: Toisen maailmansodan jälkeen koulu-uudistus nousi uudelleen esille kouluhallituksen pääjohtajan Yrjö Ruudun johtamassa koulujärjestelmäkomiteassa (mietintö joulukuussa 1947). Ruutu oli tutustunut jo toimiessaan vuonna 1937 opetustoimen uudistamiskomitean puheenjohtajana eri maiden koulujärjestelmiin, ja teki tuolloin opintomatkan Englantiin. Pitkälti Ruudun ajatuksille perustunut koulujärjestelmäkomitean ehdotus olisi merkinnyt kahdeksanvuotisen yhtenäiskoulujärjestelmän perustamista. Kaikille yhteinen koulu olisi Ruudun kehittämän mallin mukaan jakautunut nelivuotiseen alkeiskouluun ja niin ikään nelivuotiseen keskikouluun, kuten 1970-luvulla syntynyt peruskoulu sitten jaettiin kuusivuotiseen ala-asteeseen ja kolmivuotiseen yläasteeseen.


title: Yhtenäiskoulu

text: Koulujärjestelmäkomitean laatiessa ehdotuksensa silloiset keskustaa ja vasemmistoa edustaneet kolme suurta hallituspuoluetta (Maalaisliitto, SDP ja SKDL) ilmoittivat kannattavansa yhtenäiskoulujärjestelmään siirtymistä. Pian kuitenkin kävi ilmi, että uudistusta vastustettiin laajasti, ja esimerkiksi oppikoulut sekä niiden opettajat olivat sitä vastaan. Koulu-uudistus lykkääntyikin kahdeksi vuosikymmeneksi.


title: Yhtenäiskoulu

text: Ensimmäinen suomalainen yhtenäiskoulu oli Helsingin Käpylässä sijaitseva 12-vuotinen Helsingin yhtenäiskoulu (nyk. Yhtenäiskoulu), jonka perusti vuonna 1956 Touko Voutilaisen johdolla joukko silloista suomalaista rinnakkaiskoulujärjestelmää yhtenäiskoulun suuntaan uudistamaan pyrkineitä filosofian, koulupolitiikan ja kulttuurin harrastajia. Koulun ensimmäisenä rehtorina toimineen Touko Voutilaisen lisäksi koulua ylläpitäneessä Yhtenäiskouluyhdistyksessä toimivat mm. sittemmin Yhtenäiskoulun opettajina olleet Simo Sivenius, arkkitehti Keijo Petäjä, taiteilija Juhana Blomstedt, säveltäjä Kari Rydman, Eino Virtanen ja Sirkka Vilenius sekä myöhemmin suomalaisessa tiede- ja kulttuurielämässä vahvasti vaikuttaneet yhteiskuntatieteiden metodologian professori Yrjö Ahmavaara, sosiaalipsykologian professori Kullervo Rainio, kirjailija Lassi Nummi, psykologian professori Arvo Lehtovaara ja rakennustaiteen museon perustaja Kyösti Ålander.


title: Yhtenäiskoulu

text: Yhtenäiskoulussa korostettiin luovuuskasvatusta, korkeaa yleissivistystä, ja kulttuuria ylläpitävän arvopohjan luomista, "oppimisen oppimista", kuten Yhtenäiskoulun tehtävän kiteytti koulun pitkäaikainen vararehtori Simo Sivenius. Koulussa otettiin käyttöön Touko Voutilaisen alun perin Sysmän yhteiskoulussa 1950-luvun alussa kehittämä ja sittemmin koko Suomeen yleistynyt periodiluku sekä tehtiin muita opetukseen liittyviä kokeiluja, mm. englannin kielen varhaisopetus jo ensimmäiseltä luokalta lähtien ja uudentyyppinen matematiikan opetus.


title: Yhtenäiskoulu

text: Yhtenäiskoulu-uudistuksen toteuttaminen Suomessa jäi Yrjö Ruudun jälkeen vuonna 1950 kouluhallituksen pääjohtajaksi tulleen Reino H. Oittisen elämäntehtäväksi. Siten myös Helsingin yhtenäiskoulun alkuperäinen tehtävä tuli täytetyksi, kun vuodesta 1972 alkaen kansakoulu, kansalaiskoulu ja keskikoulu eli oppikoulun viisi alinta luokkaa sulautuivat yhdeksi yhdeksänvuotiseksi oppivelvollisuuskouluksi eli peruskouluksi. Myös Helsingin yhtenäiskoulusta tuli Helsingissä osa peruskoulujärjestelmää, mutta koulu pyrki edelleen jatkamaan laajaa kokeilutoimintaansa. Koulu-uudistukseen liittynyt byrokratia erillisine ala-ja yläasteineen sekä lukioineen kuitenkin vaikeutti osaltaan koulun omaleimaisuuden säilymistä, ja 1990-luvulla sekä 2000-luvun alussa koulun olemassaolo 12-vuotisena yhtenäiskoulukokonaisuutena oli pariin otteeseen uhattuna. Koulu kuitenkin jatkaa toimintaansa, ja sen ansiona on edelleen yhtenäiskoulun perusajatuksen mukaisesti usko ihmisen koulutettavuuteen ja koulumenestyksen tekeminen mahdolliseksi mahdollisimman monelle oppilaalle.


title: Yhtenäiskoulu

text:
Kansalaiskoulun ja kunnallisen keskikoulun perustamisen jälkeen on opetuksen ja oppimisen taso Suomessa ollut korkea. Kansainvälinen Pisa-tutkimus on antanut hyviä pisteitä myös nykyisen peruskoulun ja yhtenäiskoulun opetukselle. Samalla pitää muistaa, että koulussa on tärkeää myös siellä viihtyminen ja se, ettei koulu ole vain tiedon jakamista ja saamista varten, vaan koko elämää varten.
Siksi viime aikoina on puhuttu taito- ja taideaineiden asemasta ja palattu siten 60-luvulla ennen koulu-uudistusta käytyyn osin puoluepolitiikan ja valtapyrkimysten värittämään valinnanvapautta koskeneeseen keskusteluun. Tilastot osoittavat, että nykyään suuri osa (n. 7 %) oppilaista turhautuu valinnanvapauden puuttuessa, eikä ole motivoitunut ammattiopintojen aloittamiseen.


title: Yhtenäiskoulu

text: Suomessa yhtenäiskouluksi käsitetään usein eri kouluasteet eli koko perusopetuksen, mahdollisesti myös lukion käsittävä koulu. Kaikki luokka-asteet ovat silloin yleensä samassa rakennuksessa ja opettajat ovat usein samoja luokkarajoista riippumatta. Alkuperäinen 12-vuotinen Helsingin yhtenäiskoulu ymmärrettiin usein yhtenäiskouluksi juuri tämän 12-vuotisuutensa takia, ja myös monet steinerkoulut ovat tässä mielessä yhtenäiskouluja.


title: Yhtenäiskoulu

text: 2000-luvulla yhtenäiskoulusta onkin tullut yksi perusopetuksen tavoitteista. Termi on myös yleistynyt monen muunkin koulun nimeen. Käytännössä yhtenäiskoulun käsite on muodostunut varsin avaraksi ja sen täsmällisempi sisältö riippuu usein sen määrittelijästä itsestään, vaikka yhtenäiskoulu alkuperäisessä ja brittiläiseen "comprehensive schooliin" perustuvassa merkityksessään tarkoitti nimenomaan vastakohtaa rinnakkaiskoulujärjestelmälle, joka ylläpiti valinnanvapautta mahdollistamalla oppilaiden siirtymisen heidän kykyjensä ja taipumustensa mukaan eri koulumuotoihin.


title: Yhtenäiskoulu

text: Suomen yhtenäiskouluverkosto ry:n epävirallinen ydinryhmä on rajannut yhtenäiskoulun käsitteen seuraavasti:


title: Yhtenäiskoulu

text: "- Yhtenäiskouluja ovat sellaiset koulut, jotka ylläpitävät kunnat ilmoittavat yhtenäiskouluiksi.


title: Yhtenäiskoulu

text: "- Yhtenäiskoulu on koulu, missä samassa hallinnollisessa ja toiminnallisessa kouluyksikössä on opetusta vuosiluokilla 0-6 ja 7-10.""


title: Yhtenäiskoulu

text:
Suomen yhtenäiskouluverkosto ry käyttää ala-asteen ja yläasteen asemesta nimityksiä alakoulu (luokat 0-6) ja yläkoulu (luokat 7-10). Voimassa olevat koululaki ja kouluasetus sisältävät edelleen vanhat termit ala-aste ja yläaste. ( Termit ala-aste ja yläaste on poistettu koululainsäädännöstä jo 1998(?) ) Nämä 2000-luvun yhtenäiskoulut on siis luotu yksityisen ry:n toiminnan ohjaamina eivätkä ole mitenkään (ainakaan virallisesti) opetushallituksen ohjaamaa toimintaa. Suomen yhtenäiskouluverkosto ry on yrittänyt saada tukea opetushallituksesta hankkeilleen, mutta mitään lainsäädännöllistä yhteyttä viralliseen koulupolitiikkaan ei kuitenkaan edelleenkään ole.
Suomen yhtenäiskouluverkosto ry


title: Yhtenäiskoulu

text: Kunta voi fuusioida lukuisia peruskouluja yhdeksi yhtenäiskouluksi. Esimerkkinä tämän kaltaisen suuntauksen elinvoimasta on Vantaankosken koulu.


title: Yhtenäiskoulu

text: Suomen peruskoulujärjestelmä pohjautuu yhtenäiskouluajatukseen eli oppivelvollisuuteen kuuluu peruskouluksi nimitetyn yhdeksänvuotisen yhtenäiskoulun tai sitä vastaavan oppimäärän suorittaminen jollain muulla tavalla. Lisäksi Suomessa on tällä hetkellä noin 400 peruskoulun koko perusopetusasteen käsittävää "yhtenäiskoulua". Osa näistä käsittää lisäksi lukion. Yhtenäiskouluilla on oma rekisteröity yhdistyksensä SYVE ry - Suomen yhtenäiskouluverkosto.


title: Yhtenäiskoulu

text: Muutamia suomalaisia yhtenäiskouluja:


title: Kenttälinnoite

text: Kenttälinnoite on sotilaiden suoja-asemaksi tehty rakennelma, joka on useimmiten sotilaiden rakentama sodan tai taistelun uhatessa, ja jossa on käytetty saatavilla olevia materiaaleja, kuten puuta, maaperää ja kivenlohkareita. Kenttälinnoitteeseen kuuluu lähes aina maahan kaivettu taisteluhauta, yhdyshauta ja korsu.


title: Hämmäauteensuo

text: Hämmäauteensuo on suo Lappeenrannassa Etelä-Karjalassa. Suo sijaitsee noin kahdeksan kilometrin päässä Lappeenrannan keskustasta. Suon pinta-ala on 49 hehtaaria.


title: Hämmäauteensuo

text: Suo on rauhoitettu luonnonsuojelulain nojalla.


title: Stabilointiaine

text: Stabilointiaine on aine, jota lisätään muun muassa bensiiniin ja elintarvikkeisiin.


title: Stabilointiaine

text: Bensiinissä stabilointiaineen tehtävä on suojata sen pilaantumista pitkänkin aikaa ja estää auton käynnistysongelmien syntymistä kausisäilytyksen aikana.


title: Stabilointiaine

text: Elintarvikkeissa olevat stabilointiaineet sitovat ruoan ainesosat yhteen, kiinteyttävät koostumusta ja parantavat suolan- ja nesteensitomiskykyä. Näitä ominaisuuksia tarvitaan muun muassa makkarassa. Stabilointiaineiden avulla lihavalmisteisiin lisätään suolavettä, jolloin lihatuotteen paino keinotekoisesti nousee ja lihapitoisuus laskee.


title: Stabilointiaine

text: Ruokien ainesosaluetteloissa ainetta merkitään koodilla E 450, E 451, E 452, E 412 (guarkumi).


title: Galwaynlahti

text: Galwaynlahti ( tai "Cuan na Gaillimhe", ) on suuri lahti Irlannin länsirannikolla. Se ulottuu aina Galwayn kreivikunnasta Connachtin provinssista Claren kreivikuntaan Burrenin alueelle Munsterin provinssiin. Galwayn kaupunki sijaitsee lahden koillisrannalla. Lahti on 50 kilometriä pitkä ja leveydeltään 10–30 kilometriä.


title: Galwaynlahti

text: Aransaaret sijaitsevat lahden suulla lännessä. Kulkureitit lahdelle Aransaarten ja rannikon välistä kulkevat seuraavasti: Pohjoinen reitti ("An Súnda ó Thuaidh") kulkee Inis Mórin ja Leitir Mealláinin välissä ja se tunnettiin ennen iiriksi nimellä "Bealach Locha Lurgan". Gregoryn reitti ("Súnda Ghríoghóra") kulkee Inis Mórin ja Inis Meáinin välistä ja se tunnettiin ennen nimellä "Bealach na h-Áite". Foulin reitti ("An Súnda Salach") sijaitsee Inis Meáinin ja Inis Oírrin välissä ja se tunnettiin ennen nimellä "Bealach na Fearbhaighe". Eteläinen reitti ("An Súnda ó Theas"), joka tunnettiin ennen nimellä "Bealach na Finnise", sijaitsee Inis Oírrin ja Claren kreivikunnan välissä.


title: Galwaynlahti

text: Galwaynlahti on kuuluisa ainutlaatuisista ja perinteisistä kalastusveneistään, Galway hookereista.


title: M/S Sampogracht

text: M/S Sampogracht () on alankomaalaisen Spliethoff -varustamokonsernin omistukseen rekisteröity monikäyttöinen rahtilaiva. Laiva on rakennettu vuonna 2005 Stocznia Szczecińska Nowa -nimisellä telakalla, Szczecinissä, Puolassa. Kuollutta painoa "Sampograchtilla" on 23 660 tonnia ja jääluokitus on 1A eli alus pystyy useimmissa jääolosuhteissa kulkemaan yksin. Alus on rekisteröity Alankomaiden lipun alle ja sen kotisatama on Amsterdam.


title: M/S Sampogracht

text: Sampograchtin sisaraluksia ovat:


title: Frederick Seitz

text: Frederick Seitz (4. heinäkuuta 1911 – 2. maaliskuuta 2008) oli yhdysvaltalainen fyysikko. Hän valmistui Princetonin yliopistosta 1934 ja sai National Medal of Sciencen vuonna 1973.


title: Frederick Seitz

text: Wigner–Seitzin alkeiskoppi on nimetty Seitzin ja kansainvälisesti kuuluisamman, Nobel-palkitun tutkija Eugene Wignerin mukaan. Vuonna 1940 Seitz julkaisi teoksensa "The Modern Theory of Solids". Hän toimi vuosina 1949–1968 Illinois'n yliopiston fysiikan professorina, ja hänen mukaansa on nimetty yliopistoon kuuluva Frederick Seitz Materials Research Laboratory.


title: Frederick Seitz

text: Seitz oli Yhdysvaltain tiedeakatemian puheenjohtaja vuosina 1962–1969. Hän vetäytyi Rockefellerin yliopistosta vuonna 1979. Hän suhtautui skeptisesti teoriaan globaalista lämpenemisestä ja oli allekirjoittamassa vuonna 1995 ns. Leipzigin julistusta.


title: Frederick Seitz

text: Seitz kyseenalaisti myös näkemyksen, jonka mukaan CFC-alkyylihalideilla, klorofluorokarboneilla, olisi haitallisia vaikutuksia otsonikerrokseen. Hänelle myönnettiin vuonna 1983 Vannevar Bush -palkinto. Hän oli 96 vuoden ikäinen kuollessaan maaliskuussa 2008.


title: Ulisse Aldrovandi

text:
Ulisse Aldrovandi (11. syyskuuta 1522, Bologna–4. toukokuuta 1605, Bologna) oli italialainen luonnontieteilijä, eräs Euroopan ensimmäisistä.
Aldrovandi, aikanaan myös Aldrovandus, syntyi bolognalaiseen aatelisperheeseen. Hän opiskeli perheensä vaatimuksesta ensin kaupallista alaa. Kutsumuksensa hän kuitenkin löysi opiskeltuaan humanistisia tieteitä ja lakia Bolognan ja Padovan yliopistoissa, ja hänestä tuli notaari. Sen jälkeen hänen mielenkiintonsa suuntautui filosofiaan ja logiikkaan, jotka hän yhdisti lääketieteen opinnoilla.


title: Ulisse Aldrovandi

text: Hän suoritti loppututkinnon lääketieteessä ja filosofiassa 1553 ja ryhtyi opettamaan logiikkaa ja filosofiaa Bolognan yliopistossa 1554. Hänestä tuli filosofian professori 1559 ja 1561 hänestä tuli Bolognan ensimmäinen luonnontieteiden professori ("lectura philosophiae naturalis ordinaria de fossilibus, plantis et animalibus").


title: Ulisse Aldrovandi

text: Kesäkuussa 1549 häntä syytettiin harhaoppisuudesta ja hän joutui pidätetyksi esitettyään kasteenuudistaja Camillo Renaton vastaisia mielipiteitä. Syyskuussa hän julkaisi abjuraation, jossa hän hylkäsi harhaoppinsa, mutta silti hänet siirrettiin Roomaan ja hän joutui arestiin, kunnes sai synninpäästön huhtikuussa 1550. Arestinsa aikana hän tutustui moniin paikallisiin tiedemiehiin ja kiinnostui yhä syvemmin kasviopista, eläintieteestä ja geologista. Vuodesta 1551 alkaen hän organisoi joukon tutkimusmatkoja Italian vuoristoihin, maaseudulle, saarille ja rannikolle tarkoituksena tutkia ja kerätä kasveja.


title: Ulisse Aldrovandi

text: Elämänsä aikana hän keräsi mitä eriskummallisimman kokoelman luonnonhistoriaa valottavista objekteista, kaikkiaan noin 7 000 näytettä, joista hän kirjoitti 1595. Hänen herbaarionsa käsitti noin 4 760 kuivattua näytettä 4 117 taulussa ja 16 osassa. Sitä säilytettiin Bolognan yliopistossa. Hän myös palkkasi joukon taiteilijoita kuvittamaan tauluja (Jacopo Ligozzi, Giovanni Neri ja Cornelio Schwindt).


title: Ulisse Aldrovandi

text: Aldrovandin vaatimuksesta ja hänen johdollaan Bolognaan perustettiin yleinen kasvipuutarha 1568. Riitaannuttuaan farmaseuttien ja lääkärien kanssa yleisen lääketieteen olemuksesta hän vetäytyi viideksi vuodeksi syrjään kaikista julkisista toimista. 1577 hän pyysi apua paavi Gregorius XIII:lta. Tämä kirjoitti Bolognan mahtimiehille, että Aldrovandille oli palautettava hänen julkinen asemansa, ja vaati hänelle taloudellista tukea, jotta hän voisi julkaista kirjansa.


title: Ulisse Aldrovandi

text: Hän lahjoitti valtavan kasvi- ja eläinkokoelmansa Bolognan senaatille. Vuodesta 1742 kokoelmaa oli säilytetty Palazzo Publicossa, sitten Palazzo Poggissa, mutta 1800-luvulla kokoelma hajotettiin useisiin kirjastoihin ja instituutteihin. Vuonna 1907 edustava osa kokoelmasta sijoitettiin takaisin Palazzio Poggiin, Bolognaan, missä hänen kuolemansa 400-vuotispäivää vietettiin erityisessä juhlanäyttelyssä vuonna 2005.


title: Ulisse Aldrovandi

text: Sadoista kirjoista ja esseistä, jotka hän kirjoitti, julkaistiin vain kourallinen hänen elinaikanaan:


title: Rocka Merilahti

text: Rocka Merilahti on suomalainen kitaristi. Hän on toiminut muun muassa Remu Aaltosen yhteistyökumppanina ja soittanut hänen soololevyillään. Lisäksi Merilahti vaikutti 1990-luvulla Hurriganesin taustajoukoissa ja oli yhtyeen jäsen vuosina 1998–2004. Nykyään hän soittaa Zookissa sekä Tuure Kilpeläinen ja Kaihon Karavaani -yhtyeessä. Hänen isänsä Harri Merilahti oli myös muusikko.


title: Rocka Merilahti

text:
Lisäksi Rocka toimii myös säveltäjänä muutamille artisteille, esimerkiksi Tuure Kilpeläisen
kanssa Rocka on tehnyt sävellyksiä Tuure Kilpeläinen ja Kaihon Karavaani-yhtyeen tuotannolle.


title: Harri Merilahti

text:
Harri Jaakko Antero Merilahti (1953 – 22. lokakuuta 2009) oli suomalainen basisti. Hän soitti useissa yhtyeissä ja toimi studiomuusikkona. Merilahti soitti muun muassa Hurriganesissa sekä Pepe Willbergin, Remu Aaltosen, Sami ja Maarit Hurmerinnan, Tuomari Nurmion ja M. A. Nummisen taustayhtyeissä. Merilahti oli mukana myös Ernos-yhtyeen kolmannella albumilla "Ernos" (1972). Hänen poikansa Rocka Merilahti on myös muusikko.
Merilahti soitti Remun Sound Of Hurrigane, Zin Khan, Message For You soololevyillä ja kirjoitti yhdessä Remun kanssa kappaleita Hurriganes levyille Fortissimo, Rockin' ja Merilahti soittaa komppikitaraa levyllä Seven Days, Seven Nights.


title: Tomi Parkkonen

text: Tomi Parkkonen (s. 12. tammikuuta 1953 Helsinki) on suomalainen rumpali.


title: Tomi Parkkonen

text: Hän opiskeli rumpujen soittoa Helsingin Kansankonservatoriossa vuosina 1972–1975, Sibelius-Akatemiassa yksityisoppilaana 1975–1976 ja osallistui kaikkien aikojen ensimmäiselle Oulunkylän Pop/jazz -leirille vuonna 1971. Hän soitti uransa alkuaikoina 1960-luvulla tanssiorkestereissa, säestäen muun muassa Tapani Kansaa, Joukoa ja Kostia, Katri Helenaa ja Arto Sotavaltaa. Hän soitti sen lisäksi myös jazz- ja pop/rock-yhtyeissä, joista tunnetuimpia ovat mm. DDT-Jazzband, Jukka Gustavsonin yhtye, Pekka Pohjolan yhtye ja Hurriganes. Hurriganesissa Parkkonen toimi rumpalina vuosina 1978–1979 Remu Aaltosen ollessa keskittynyt silloin pelkästään laulamiseen.


title: Tomi Parkkonen

text: Vuonna 1980–1983 Parkkonen asui Australiassa Sydneyn kaupungissa soittaen monissa useissa eri kokoonpanoissa.


title: Tomi Parkkonen

text: Parkkonen on soittanut muassa seuraavilla LP-levyillä: Pekka Pohjola: "Harakka Bialoipokku" (1974), M. A. Numminen: "Bitsy ja muita taidenautintoja" (1979), "Koomikon kahdet kasvot" (1983) ja "M. A. Numminen sings Wittgenstein" (1993). Samoin hän on soittanut mm. Hurriganesin singlellä: Shorai shorai / In my mind (1979).


title: Tomi Parkkonen

text: Parkkonen on toiminut säestäjänä muassa Sibelius Akatemian Oopperastudiossa 1970–1972, Helsingin kaupunginteatterissa 1974–2008 ja Teatterikorkeakoulun Tanssitaiteen laitoksella 1992–2008.


title: Tomi Parkkonen

text: Hän on myös opettanut rumpujen soittoa muassa Martti Lappalaisen jazz-kesäleireillä 1975–1978, Espoon ja Kirkkonummen musiikkiopistoissa 1975–1977 ja Oulunkylän Pop/Jazz-konservatoriossa 1983–2005.


title: Tomi Parkkonen

text: Edellä mainittujen jälkeen hän on nykyään keskittynyt enemmän jazzmusiikkiin.


title: Tomi Parkkonen

text: Parkkoselle myönnettiin taiteilijaeläke 2015.


title: Tomi Parkkonen

text: Parkkosen kaksi nuorempaa veljeä Pete Parkkonen ja Jussi Parkkonen ovat myös rumpaleita.


title: Beaver Aitto-oja

text: Markku Olavi ”Beaver” Aitto-oja (1950–1987) oli suomalainen rumpali. Hän vaikutti useissa rock-yhtyeissä, kuten muun muassa Noidannuoli-yhtyeessä, Kalevalassa ja Remu Aaltosen taustayhtyeessä. Beaver Aitto-oja soitti rumpuja Hurriganesin "Hanger"-albumilla vuonna 1978 Remun potiessa selkävaivoja, mutta ei esiintynyt kuitenkaan yhtyeen keikoilla ko. vuonna, vaan hänet korvasi niillä Tomi Parkkonen.


title: Beaver Aitto-oja

text: Lido Salonen kertoo Aitto-ojan kuolemasta elämäkerrassaan "Elämä jota en olisi halunnut elää".


title: M/S Statengracht

text: M/S Statengracht () on alankomaalaisen C.V. Scheepvaartonderneming Klippergracht & C.V. Scheepvaartonderneming Koningsgrachtin omistukseen rekisteröity monikäyttöinen rahtilaiva. Nykyisin aluksella operoi alankomaalainen Spliethoff -varustamokonserni. Laiva on rakennettu vuonna 2004 Stocznia Szczecińska Nowa -nimisellä telakalla, Szczecinissä, Puolassa. Kuollutta painoa "Statengrachtilla" on 21 449 tonnia ja jääluokitus on 1A eli alus pystyy useimmissa jääolosuhteissa kulkemaan yksin. Alus on rekisteröity Alankomaiden lipun alle ja sen kotisatama on Amsterdam.


title: M/S Statengracht

text: Statengrachtin sisaraluksia ovat:


title: The Legend of Spyro: The Eternal Night

text: The Legend of Spyro: The Eternal Night on "The Legend of Spyro" -sarjan jatko-osa, joka julkaistiin vuonna . Peli julkaistiin Wiille, PlayStation 2:lle, Nintendo DS:lle ja Game Boy Advancelle.


title: The Legend of Spyro: The Eternal Night

text: Peli alkaa Spyron näkemästä unesta, jossa kerrataan myös viime pelin loppuratkaisu. Spyro herää Sparxin huutoihin. Sparx kertoo, että Cynder hiippaili pois temppelistä. Spyro lähtee estämään häntä, mutta ei saa estettyä häntä lähtemästä. Tämän jälkeen Spyro pyörtyy. Unessa Spyro kuulee Kronikoijan äänen ("The Chronicler"), joka kertoo Spyrolle, että ikuisen pimeyden yö lähestyy ja Synkkä Mestari aikoo herätä henkiin sinä yönä. Lisäksi kronikoija opettaa Spyrolle Lohikäärme-ajan käytön (tämän avulla Spryo voi hidastaa ympäristönsä aikaa) ja herättää Spyron tuli-elementin voimat, joita Spyro ei ole pystynyt käyttämään Cynderin kanssa käymänsä taistelun jälkeen. Sitten Kronikoija kehottaa Spyroa etsimään hänet. Sitten Spyro herää.


title: The Legend of Spyro: The Eternal Night

text: Spyro herää ja huomaa, että temppeli on hyökkäyksen kohteena. Taistelun jälkeen Spyro kertoo vartijoille, että Cynder on lähtenyt. Samalla vartijat saavat tietää Spyron unista, joissa hän on nähnyt varjoihin paikan nimeltä Maleforin vuori, tunnettu myös Sielukaivona ("Well of Souls"), ja Kronikoijasta, jota vartijat ovat pitäneet pelkkänä tarinana. Ignitus lähettää Spyron etsimään Kronikoijaa, muut vartijat varoittamaan Mount of Maleforen paikallisia. Itse hän lähtee etsimään Cynderiä ja kertoo Spyrolle odottavansa häntä temppelillä, kunnes Spyro on suorittanut tehtävänsä ja löytänyt unissaan näkemänsä puun ja Kronikoijan.


title: The Legend of Spyro: The Eternal Night

text: Ignitus lähettää Spyron Hopeajoen päähän, jossa kasvaa tutkimatonta metsää ja jonka vesi on myrkyllistä. Metsässä Spyro yrittää etsiä unissaan näkemänsä puun. Metsässä Spyro kohtaa merirosvoja, jotka etsivät Arborick-olentoa. Kesken kaiken Spyro kuitenkin pyörtyy. Unessa Kronikoija herättää Spyron jääelementin voimat. Lopulta hän löytääkin puun, mutta puu onkin jättimäinen elävä puu, Arborick, jonka kanssa Spyro joutuu taistelemaan. Arborickin kuoltua, paikalle tulee merirosvoja, jotka kertovat Spyrolle, että Arborickin oli tarkoitus tulla heidän laivalleen taistelemaan. Kun Spyron silmä välttää, merirosvot kolkkaavat hänet ja vievät laivaansa.


title: The Legend of Spyro: The Eternal Night

text: Laivalla Spyro joutuu taistelemaan erilaisia vihollisia vastaan. Kuitenkin ensimmäisen taistelun päätyttyä Spyro pyörtyy taas. Unessa Kronikoija herättää Spyron maavoimat ja kertoo hänelle Valkoisesta Saaresta ("White Isle"), jolle hänen tulisi seuraavaksi mennä. Tämän jälkeen Spyro herää, ja hänet viedään seuraavaan taisteluun. Monen taistelun jälkeen Spyro joutuu taistelemaan vielä yhden ottelun. Vastustajana on kuitenkin tällä kertaa Cynder. Cynder ehdottaa Spyrolle, että he hämäävät yhdessä merirosvoja ja pakenevat. Ennen kuin he ehtivät tehdä tämän, paikalle saapuu lentäviä Dreadwing-olioita, jotka sieppaavat Cynderin. Spyro pääsee pakenemaan merirosvoilta ja lähtee suunnistamaan kohti merirosvojen kapteenin hyttiä, jossa voisi mahdollisesti olla kartta Valkoiselle Saarelle. Spyro löytää kartan mutta ei ehdi katsoa sitä kauan, sillä kapteeni hyökkää hänen kimppuunsa. Spyron voitettua hän ja Sparx lähtevät kohti Valkoista Saarta.


title: The Legend of Spyro: The Eternal Night

text: Lentäessään kohti Valkoista Saarta Spyro pyörtyy taas, ja Kronikoija herättää Spyron sähkötaidot. Lisäksi Spyron vaatimuksesta hän näyttää, missä Cynder on. Tämän jälkeen Spyro herää, ja huomaa olevansa Valkoisella Saarella, joka on sama paikka, jonne hän joutuu aina pyörryttyään. Spyro ja Sparx lähtevät eteenpäin, kunnes päätyvät Kronikoijan luo, joka kertoo heille tilanteesta; Synkkä Mestari ("Dark Master") on heräämässä eloon Ikuisen Pimeyden Yönä ("Night of Eternal Darkness"), jolloin Taivaskuut ("Celestial Moons") luovat suuren kuunpimennyksen. Cynder on pulassa Sielukaivolla, jossa apinoiden kuningas, Gaul, aikoo antaa hänet takaisin Synkälle Mestarille, jonka vallasta hän on päässyt irti. Tämän kuultuaan Spyro ei suostu jäämään paikalleen odottamaan, vaan päättää lähteä pelastamaan Cynderin ja estämään Synkän Mestarin heräämisen.


title: The Legend of Spyro: The Eternal Night

text: Vuorella Spyro kohtaa apinoiden kuninkaan, Gaulin, joka laittaa Cynderin taistelemaan Spyroa vastaan. Cynder ja Spyro yrittävät harhauttamalla saada iskettyä Gaulia, mutta se epäonnistuu, jolloin Gaul tyrmää Cynderin ja imee/vie valtikallaan Cynderin voimat. Tämän jälkeen hän ryhtyy taistelemaan Spyroa vastaan. Taistelun aikana Gaul rikkoo lattian, jolloin hän ja Spyro tippuvat alempaan huoneeseen. Pudotessaan Spyro kuitenkin joutuu keskelle suurta energiakeskittymää, jolloin hän imee itseensä uudenlaista energiaa muuttuen Dark Spyroksi. Uusilla voimillaan Spyro murskaa Gaulin hetkessä ja lentää takaisin ylös. Cynder ja Sparx saavat Spyron pois energiakeskittymästä, jolloin hän palaa ennalleen. Kuitenkin luola, jossa he ovat, alkaa sortua ilmeisesti Dark Spyron luoman ja Gaulin lopullisesti tuhonneen energiapurkauksen voimasta, jolloin Spyro kehottaa Cynderiä ja Sparxia lähtemään ilman häntä. He eivät kuitenkaan suostu, jolloin he kaikki jäävät loukkuun. Juuri kun luola on sortumaisillaan Spyro saa luotua heidän ympärilleen suojaavan Aikakristallin.


title: Suomen Kissaliitto

text: Suomen Kissaliitto ry on suomalaisten rotukissayhdistysten keskusliitto. Liiton jäseninä on 11 rekisteröityä rotukissayhdistystä. Suomen Kissaliitto on perustettu vuonna 1975 ja siihen kuuluu jäsenjärjestöjen kautta yli 8 000 henkilöä. Suomen Kissaliitto kuuluu ainoana suomalaisena äänivaltaisena jäsenenä kansainväliseen kissojen kattojärjestöön FIFeen (Fédération Internationale Féline).


title: Suomen Kissaliitto

text: Kissaliiton tarkoituksena on yhdistää, edistää ja valvoa rotukissojen kasvatustoimintaa ja ylläpitää yhtenäistä koko maan kattavaa rekisteriä rotukissoista. Liiton tavoitteena on myös toimia kissojen arvostuksen ja paremman kohtelun lisäämiseksi ja edistää kissaharrastuksen kasvua Suomessa .


title: Virtsu

text: Virtsu () on pienkauppala () Läänerannan kunnassa Pärnumaan maakunnassa Virossa. Vuonna 2005 asukasluku oli 736 henkeä. Virtsun satamasta on lauttayhteys Muhun saarelle Kuivastuun.


title: Virtsu

text: Vuosina 1931–1968 käytössä ollut Rapla–Virtsu-rata johti 68 kilometrin matkan Raplasta Virtsun satamaan.


title: Virtsu

text: Virtsun satamassa sijaitseva majakka on rakennettu vuonna 1951 toisessa maailmansodassa tuhoutuneen tilalle. Majakoita on paikalla ollut useita jo 1800-luvulta lähtien.


title: Baltra

text: Baltra on yksi Galápagossaarten saarista. Galápagossaarille saavuttaessa ensimmäinen etappi on todennäköisesti juuri Baltra, sillä saarella sijaitsee saarien päälentokenttä Seymour. Lentokentän rakensi Yhdysvallat toisen maailmansodan aikana. Saari toimii matkailijoille lähinnä lähtöalustana muualle Galápagossaarille, sillä Baltralla ei ole nähtävyyksiä.


title: Baltra

text: Saari sijaitsee noin kilometrin päässä Santa Cruzin rannalta pohjoiseen. Saaren pinta-ala on 27 km².


title: Baltra

text: Baltra ei kuulu tällä hetkellä Galápagoksen kansallispuistoon. Saarelle on siirretty takaisin siellä aiemmin eläneitä laavaleguaaneja; laavaleguaanit hävisivät saarelta 1900-luvun puolivälin tienoilla. Aiemmin 1900–luvulla leguaaneja oli kuitenkin siirretty North Seymourille, mistä niitä istutettiin takaksin vuonna 1991. Populaatio oli tarpeeksi suuri estämään leguaanien täydellisen sukupuuttoon kuolemisen.


title: Dhany

text: Daniela Galli (s. 1972), taiteilijanimeltään Dhany, on italialainen laulaja. Hänet tunnetaan parhaiten esiintymisestä DJ Benny Benassin kanssa. Dhany on julkaissut useita singlejä, useiden tiskijukkien ja kokoonpanojen kanssa kahdentoista vuoden aikana, mutta vain kaksi albumia.


title: Argeus

text: Argeus ("metsästäjä") oli kreikkalaisessa mytologiassa Argoksen kuningas ja Megapentheksen poika. Luultavimmin hän oli myös Anaksagoraan isä, joskin eräiden lähteiden mukaan tämä nimetään hänen veljekseen.


title: Argeus

text: Argeus oli myös yksi neljästä Deifonteksen lapsesta, jonka Pausanias lyhyesti mainitsee.


title: Tim Waterson

text: Tim Waterson on kanadalainen rumpali. Hänellä oli aiemmin hallussaan Guinness World Records -kirjan ennätys tuplabasarin soitosta nopeimmin maailmassa. Hänen ennätyksensä on 1 407 iskua bassorumpuun minuutissa. Hän aloitti uransa 1970-luvulla.


title: Tim Waterson

text: Waterson opettaa rumpujensoittoa, ja lisäksi hän soittaa eri kokoonpanoissa. Hän asuu Edmontonissa, Albertassa.


title: Syvän joen salaisuus

text: Syvän joen salaisuus ("Järngänget") on vuonna 2000 valmistunut ruotsalainen jännityselokuva, jonka on ohjannut Jon Lindström.


title: Syvän joen salaisuus

text: Neljän kaveruksen, Lukasin, Simonin, Andersin ja Johnin, muodostama jengi on lähtenyt kanoottimatkalle Kainuunjoelle. Matkalla he tapaavat siskokset Marien ja Susannen. Virta tuntuu vaaralliselta, joten he kaikki päättävät yhdessä pystyttää leirin joenrannalle ja juhlia. Kun he heräävät aamulla, he huomaavat nuoremman siskon Susannen kadonneen. Poliisi alkaa tutkia tapausta ja yrittää saada asiaan selvityksen jengiltä, joka antaa vain vältteleviä vastauksia. Mitä yön aikana oikein tapahtui?


title: Lujaurtunturit

text: Lujaurtunturit (myös , , ) ovat joukko tuntureita lähellä Revdan taajamaa Kuolan niemimaan länsiosassa Venäjällä. Lujaurtuntureista on vaikea erottaa yksittäisiä tuntureita vaan se on pikemminkin varsin tasainen ylänkö 400–1 000 metriä merenpinnan yläpuolella. Lujaurtuntureilla ja Hiipinätuntureilla on samankaltainen geologia ja ne ovat molemmat noin 350 miljoonaa vuotta vanhoja.


title: S-300

text: S-300 (, ) on venäläisen Almaz-Antein valmistama ilmatorjuntaohjussarja. Järjestelmän ensimmäiset mallit otettiin käyttöön 1978 ja viimeisimmät 1997 (S-300 PMU2).


title: S-300

text: S-300-järjestelmään kuuluu komentopaikka/johtokeskus, tutkia sekä tuliasemaosat.


title: S-300

text: Ensimmäinen S-300-sarjan malli oli S-300PT, joka hyväksyttiin sotavarustukseen 1978. Siihen kuului komentopaikka, taistelunjohtokontti ja laukaisupatteri, jossa oli korkeintaan 12 ohjuslavettia ja 4 laukaisuvalmistelukonttia. S-300PT oli tarkoitettu lähinnä kiinteisiin tuliasemiin sijoitettavaksi. Komentopaikat on sijoitettu rekan kuljettamaan konttiin ja ohjukset puoliperävaunuihin. Yksikkö voidaan suojata maavallein. Ensimmäiset ohjukset sijoitettiin tukikohtiin 1980. Vuonna 1987 toiminnassa oli yli 80 yksikköä, jotka ryhmitettiin tärkeimpien kaupunkien ja teollisuuskeskusten ympäristöön. Lähes puolet näistä oli Moskovan ympärillä.


title: S-300

text: S-300 pysyi pitkään salaisuutena. Se esiteltiin suomalaiselle ryhmälle marraskuussa 1989 varuskunnassa Moskovan ulkopuolella ja näytettiin julkisesti voitonpäivänparaatissa 1990, jolloin sen sai NATO-koodinimen SA-10 Grumble.


title: S-300

text: Järjestelmän tutka oli vaiheistettuantenninen ja koostui digitaalisesti ohjattavista osista. Ohjuslavetille oli neljä ohjusta, jotka laukaistiin pystysuoraan. Ohjuksena oli yksivaiheinen, kiinteää polttoainetta käyttävä 5V55K, jossa on 133 kg:n taistelukärki. Ohjus on erittäin nopea (6,0 mach tai 2 000 m/s).


title: S-300

text: Järjestelmää kehitettiin edelleen. Muutaman vuoden kuluttua tuli käyttöön liikkuvampi, ajoneuvoihin sijoitettu S-300PS. Komentopaikka ja tutka sijoitettiin MAZ-543-kuorma-autoon ja ohjusyksiköt MAZ-543M -alustalle.


title: S-300

text: Uusi ohjusmalli 5V55R otettiin käyttöön 1981. Siinä on moderni ohjausmenetelmä (tutkatähtäin tai "track-via-missile"), jossa ohjuksen hakupään tutkalaitetta käytetään loppuvaiheessa maalin määrittämiseen ja ohjuksen ohjaamiseen. Aikaisemmassa ohjusmallissa oli vain perinteinen komento-ohjaus. Samalla suurin torjuntaetäisyys kasvoi 75–90 km:iin.


title: S-300

text: S-300PT modernisoitiin liikkuvaksi 1980-luvun puolivälissä, jolloin syntyi malli S-300PT-1.


title: S-300

text: Persianlahden sodan jälkeen tuli käyttöön S-300PM, jonka sarjavalmistus alkoi 1990. Siinä mukaan tuli uusi Fakelin suunnittelema 48N6-ohjus (vientiversio 48N6Je). Parannetun tutkan ansiosta suurin maalin nopeus nousi 8,4 machiin, mikä mahdollisti myös ohjustorjunnan. Malli S-300PMU (SA-10f) esiteltiin 1992 vientimarkkinoita varten.


title: S-300

text: S-300PMU-2 Favorit (SA-20) tuli käyttöön 1997. Siinä oli mahdollisuus uuden 200 km:n kantaman 48N6Je2 -ohjuksen käyttöön. Tuliyksikössä on 3D-maalinosoitustutka 96L6Je.


title: S-300

text: Sarjan uusin versio S-300PMU-3/S-400 Triumf sai nimen S-400. Sen torjuntaetäisyydeksi on ilmoitettu 400 km.


title: S-300

text: S-300 on saavuttanut myös ulkomaisten ostajien suosiota. Kiina osti 12 S-300PMU -divisioonaa 1,14 miljardin dollarin kaupalla 1996 ja 2001. Vuonna 2004 ja 2006 Kiina osti 16 divisioonaa lisää 2 miljardin kaupalla.


title: S-300

text: Muita ostajia ovat Algeria (4 divisioonaa 2007), Kypros (2 divisioonaa 1997), mutta ohjukset siirrettiin Kreetalle Turkin vastalauseiden jälkeen. Vietnam (2 divisioonaa 2003), Kazakstan (8 divisioonaa 2000), ja Valko-Venäjä (4 divisioonaa 2006).


title: S-300

text: Yhdysvallat osti ilmeisesti yhden järjestelmän 200 miljoonan dollarin hintaan vuonna 2004 Kroatiasta, joka oli saanut sen epätäydellisenä haltuunsa vuonna 1995.


title: S-300

text: Erillinen kehityssuunta on S-300V, joka on tarkoitettu taktisten ballististen ohjusten torjuntaan. Malli tuli maavoimien ilmatorjuntajoukkojen käyttöön, kun muut S-300:n mallit oli tarkoitettu Neuvostoliiton ilmapuolustuksen (PVO) käyttöön. S-300V hyväksyttiin käyttöön 1983. Uudempi malli S-300V esiteltiin 1988.


title: S-300

text: S-300V esiteltiin ensimmäisen kerran julkisesti 1992 Moskovassa Mosaeroshou-92-näyttelyssä. Länsimaissa ilmatorjuntaohjus sai koodinimen SA-12A Gladiator ja ohjustentorjuntaohjus S-12B Giant.


title: S-300

text: S-300V on sijoitettu T-80-panssarivaunun alustalle rakennettuihin tela-ajoneuvoihin. Järjestelmässä on kolme tutkaa: 3D-koherenttipulssitutka Ozbor-3, joka havaitsee hävittäjän kokoisen maalin 150 km:n päästä, Scud-tyyppisen ohjuksen 115 km:n päästä ja Lance-tyyppisen 95 km:n päästä. Pershing-ohjuksien havaitsemiseksi on senttimetrialueen 3D-erikoistutka Imbir. Tulenjohtoon puolestaan on monikanavainen senttimetrialueen 3D-koherenttipulssitutka 9S32. Ohjuksia on kahta eri mallia: pelkästään aerodynaamisia maaleja vastaan 9M83 9A83-lavetilla ja ballistisia maaleja vastaan 9M83. 9M83-ohjuksen massa on 5800 kg ja sen nopeus 2500 m/s tai 7,5 mach.


title: Ukrainan translitterointi

text: Ukrainan translitterointi on ukrainankielisen tekstin esittämistä jollakin muulla muulla kirjaimistolla kuin kyrillisellä. Suomen kielessä ukrainan translitterointiin käytetään Suomen Standardisoimisliiton laatimaa SFS 4900 -standardia. Kansainväliseen käyttöön on tarkoitettu Organisation internationale de normalisationin ISO 9 -standardi.


title: Ukrainan translitterointi

text: SFS 4900 -standardia eli kansallista standardia käytetään kaikessa suomenkielisessä tiedonvälityksessä kuten yksityishenkilöiden välisessä viestinnässä, sanoma- ja aikakauslehdistössä, televisiossa, kaunokirjallisuudessa, yleistajuisessa tietokirjallisuudessa sekä suomenkieliseen kirjallisuuteen keskittyvissä kirjastoissa. SFS 4900 -standardin mukaisesti translitteroitua ukrainankielistä tekstiä ei voida mekaanisesti palauttaa takaisin alkuperäiseen kyrilliseen asuunsa.


title: Ukrainan translitterointi

text: ISO 9 -standardia eli kansainvälistä standardia käytetään nimensä mukaisesti kansainvälisessä tiedonvälityksessä. Merkittävimmät käyttöalat ovat bibliografiat, tieteellisten kirjastojen tietojärjestelmät, tieteellinen tutkimus ja muu kansainvälinen toiminta. ISO 9 -standardin mukaisesti translitterointu teksti voidaan mekaanisesti palauttaa takaisin alkuperäiseen kyrilliseen asuunsa.


title: Viktor Röthlin

text: Viktor Röthlin (s. 14. lokakuuta 1974) on sveitsiläinen maratonjuoksuun keskittynyt kestävyysjuoksija. Hän on maratonin kolminkertainen arvokisamitalisti.


title: Viktor Röthlin

text: Göteborgin EM-kisoissa 2006 Röthlin juoksi hopealle ja Osakan MM-kisoista 2007 hän voitti pronssia. Barcelonassa 2010 hän voitti Euroopan-mestaruuden ajalla 2.15.31.


title: Viktor Röthlin

text: Hän on osallistunut neljästi olympialaisiin. Sydneyssä 2000 hän oli 36:s, ja Ateenassa 2004 hän keskeytti. Pekingissä 2008 hän sijoittui kuudenneksi ja oli paras ei-afrikkalainen juoksija. Lontoossa 2012 hän oli 11:s.


title: Viktor Röthlin

text: Röthlinin ennätys ja Sveitsin ennätys on Tokion maratonilla helmikuussa 2008 juostu 2.07.23. Aika on myös Tokion maratonin reittiennätys. Röthlinin aikaisempi ennätys oli huhtikuussa 2007 Zürichissä juostu 2.08.20.


title: Victor McLaglen

text: Victor Andrew de Bier Everleigh McLaglen (11. joulukuuta 1886 Tunbridge Wells, Englanti – 7. maaliskuuta 1959 Newport Beach, Kalifornia, Yhdysvallat) oli englantilainen näyttelijä.


title: Victor McLaglen

text: McLaglen aloitti elokuvauransa 1920-luvun alussa ja näytteli urallaan pitkälti yli sadassa elokuvassa. Hänen uransa tunnetuimpia elokuvia ovat muun muassa "Ilmiantaja" ("The Informer") sekä elokuvat "Rio Grande" (Rio Grande, 1950) ja "Vaitelias mies" (The Quiet Man, 1952), joissa pääosaa näytteli John Wayne. Hän sai parhaan miespääosan Oscarin elokuvasta "Ilmiantaja" ja oli ehdolla parhaan miessivuosan Oscariin elokuvasta "Vaitelias mies" ("The Quiet Man", 1952). Hän on saanut urastaan tähden Hollywood Walk of Famelle.


title: Victor McLaglen

text: McLaglen oli kolme kertaa naimisissa. Hänellä oli kaksi lasta. Hänen poikansa Andrew V. McLaglen oli elokuvaohjaaja. Hän kuoli 73-vuotiaana sydänkohtaukseen.


title: Laatikko

text: Laatikko on esineiden tai kuiva-aineiden säiliö. Ne ovat useimmiten suorakulmion tai neliön muotoisia ja niillä on usein irrotettava tai saranallinen kansi. Laatikkoon voi kuulua kansi, mutta se ei ole välttämätön. Laatikolla on samoja ominaisuuksia kuin astialla, vaikka sitä ei yleensä mielletä astiaksi. Astian tapaan laatikolta edellytetään kykyä pysyä muodossaan.


title: Laatikko

text: Laatikkoa kuvataan usein valmistusaineensa mukaan: puhutaan esimerkiksi pahvi-, puu-, muovi- ja metallilaatikoista. Toisaalta laatikkoa voidaan luonnehtia sen sisällön mukaan (esimerkiksi heinälaatikko). Muuttolaatikko-nimitys viittaa käyttötarkoitukseen. "Muuttolaatikko" on vakiomittainen, pinoutuva muovilaatikko, joita myydään ja vuokrataan muuttoja tai muuta kuljetus- tai varastointitarvetta varten. Vetolaatikko on huonekaluista kuten lipastosta esiin vedettävä säilytyslaatikko.


title: Laatikko

text: Pientä laatikkoa kutsutaan yleensä rasiaksi tai lippaaksi. Suurta, kannellista laatikkoa puolestaan nimitetään arkuksi tai kirstuksi. Suomenkielen sana "laatikko" on neutraali, niinpä sitä ei käytetä ylätyyliä edellyttävissä yhteyksissä, vaan puhutaan esimerkiksi ruumisarkusta ja öylättirasiasta.


title: Laatikko

text: Laatikko-termiä käytetään myös kuvaamaan rakenteita, jotka ovat laatikon kaltaisia, vaikka niiden pääasiallinen merkitys ei liitykään varastointikykyyn. Niinpä paperikoneen eräs osa on perälaatikko ja vaihteistoa (oikeammin sen osaa) voidaan kutsua "vaihdelaatikoksi". Kojeiden ja laitteiden ympärille asennettua usein suorakulmaista suojakuorta kutsutaan koteloksi tai koteloinniksi.


title: Laatikko

text: Toisella tavalla laatikko-sanan merkitys on laajentunut ruoanlaitossa. Sen yhteydessä laatikko tarkoittaa uunivuoassa – eräänlaisessa laatikossa – kypsennettäviä laatikkoruokia, kuten peruna-, maksa- tai silakkalaatikkoa. Ruoanlaitossa välineenä käytettävä laatikko on keittolaatikoksi tai heinälaatikoksi kutsuttu hauduttamisväline.


title: Laatikko

text: Laatikko on lainasana muinaisruotsista, jossa oli pientä laatikkoa merkitsevä sana ""Lâdika"". Se on johdos alun perin kirstua merkitsevästä sanasta. Suomen kirjakielessä laatikko-sanaa on ensi kertaa käytetty 1637 asussa ""laitikka"." Nykyasu on tullut käyttöön 1700-luvulla.


title: Vyborg Airlines

text: Vyborg Airlines () oli venäläinen lentoyhtiö, joka lensi Pietarista lähinnä tilauslentoja Iljušin Il-114-lentokoneilla. Reittilentoja oli mm. välillä Moskova-Pihkova ja Moskova-Staryi Oskol. Yhtiö perustettiin 2002 ja lakkautettiin 2010. Toimitusjohtaja oli Georgi Nazarenko. Kotimaan liikenteen lisäksi yhtiö suunnitteli vuonna 2007 aloittavansa lennot Pietarista Lappeenrantaan ja Turkuun vuoden 2008 alusta sekä talvikautena lisäksi Rovaniemelle. Suunnitelma ei kuitenkaan toteutunut.


title: Pontevat pommaripojat

text: Pontevat pommaripojat on Ville Salmisen ohjaama suomalainen elokuva vuodelta 1948.


title: Pontevat pommaripojat

text: Elokuvan ensi-ilta oli 23. joulukuuta 1948 Riihimäen Riihilinnassa. Helsingissä sitä esitettiin 28. tammikuuta 1949 alken viikon ajan Bio-Biossa ja Kalevassa.


title: Pontevat pommaripojat

text: Ohjaaja Salminen on jälkikäteen haastattelussa kuvaillut elokuvaa kamalaksi ja katsonut sen sisältävän lähes kaikki amerikkalaisten komediaelokuvien kliseet. Hänen mukaansa se oli olevinaan jonkinlainen suomalainen versio Ohukaisen ja Paksukaisen slapstickkomiikasta. Salminen itse ei nähnyt elokuvassa mitään hauskaa, Särkkä sen sijaan piti sitä hauskana.


title: Pontevat pommaripojat

text: Vaikka elokuva oli selvästi kepeä komedia ja juoneltaan hyvinkin lapsellinen, heikon yleisömenestyksen varmisti sille määrätty 16 vuoden ikäraja. Tuottajan mukaan se oli tehty nimenomaan lapsia ja nuorisoa silmällä pitäen. Elokuvassa on sen muusta sisällöstä poikkeava suoraviivainen murhakohtaus, jossa mies saa surmansa konepistoolitulessa.


title: Pontevat pommaripojat

text: Elokuva kertoo kansainvälisen rikollisliigan sieppaaman tiedemiehen jäljillä olevista yksityisetsivistä. Kaksi yksinkertaista, rahapulassa olevaa tyhjäntoimittajaa perustaa yksityisylietsivätoimiston ja ryhtyy tavoittelemaan luvattua 100 000 markan palkkiota.


title: Pontevat pommaripojat

text: Aikalaiskritiikki tyrmäsi elokuvan parodian epäonnistuneena. Jotain hyvääkin siinä on nähty: Heikki Aaltoilan musiikki myötäilee tapahtumia taidokkaasti, ja joukossa on hyviä kasvotyyppejä.


title: Pontevat pommaripojat

text: Myöhemmissä arvioissa elokuvaa on luonnehdittu vaatimattomaksi törmäilyfarssiksi, jonka parodia ontuu. Mallia on haettu niin suosituista Ohukaisesta ja Paksukaisesta kuin tanskalaisesta Majakka ja Perävaunu -parivaljakostakin. Eräässä arviossa juonta sanotaan ontoksi, jota korvaa koominen kohkaaminen ja rikas tyyppivalikoima. Salmisen ohjaus saa kiitosta visuaalisesta kekseliäisyydestä.


title: Constantine Andreou

text: Constantine Andreou (, 24. maaliskuuta 1917 São Paulo Brasilia – 8. lokakuuta 2007 Ateena Kreikka) oli Brasiliassa syntynyt taidemaalari ja kuvanveistäjä. Hänen vanhempansa olivat kreikkalaisia maahanmuuttajia.


title: Constantine Andreou

text: Andreou varttui Kreikassa, johon hän oli perheineen palannut vuonna 1925. Hän oli toisen maailmansodan veteraani (taisteli Kreikan puolella), mutta palvelu ei saanut häntä luopumaan taideopinnoista. Vuonna 1945 hän pääsi stipendin turvin opiskelemaan Ranskaan.


title: Constantine Andreou

text: Andreou jäi Ranskaan, jossa hän piti ensimmäisen näyttelynsä vuonna 1951. Hän nousi 1900-luvun kuvataiteen keskeiseksi nimeksi, ja hänestä tuli Kunnialegioonan ritari vuonna 2000 sekä "Ordre des Arts et des Lettres'n" Commandeur vuonna 2001. Vuonna 1999 La Ville-du-Bois'n kirjasto nimettiin uudelleen hänen mukaansa.


title: Constantine Andreou

text: Andreou palasi 2000-luvun alussa Kreikkaan ja kuoli 90-vuotiaana kotonaan Ateenassa.


title: Hans Baldung

text: Hans Baldung "Grien" (n. 1485 – syyskuu 1545) oli saksalainen renessanssiajan taidemaalari. Baldung oli Saksan uskonpuhdistusajan suurimpia mestareita Matthias Grünewaldin ohella.


title: Hans Baldung

text: Baldung teki alttaritauluja ja muotokuvia, joissa on dramaattista ilmaisua. Baldungin omalaatuinen mielikuvitus näkyy hyvin synkissä ja usein aistillisia aiheita kuvaavissa puupiirroksissa.


title: Hans Baldung

text: Baldung syntyi Schwäbisch Gmündissä, muutti 1492 Strasbourgiin ja opiskeli vuosina 1503–1507 Albrecht Dürerin johdolla Münchenissä. Lisänimen Grien hän sai oletettavasti juuri siellä.


title: Hans Baldung

text: Freiburg im Breisgaussa vietetyn ajanjakson jälkeen Baldung palasi vuonna 1517 Strasbourgiin, jonka valtuuston jäsenenä hän kuoli vuonna 1545.


title: Hans Baldung

text: Baldungin tuotantoa on näytteillä useissa kansainvälisesti tunnetuissa museoissa varsinkin saksankielisten maiden museoissa, kuten Baselin taidemuseossa, Berliinissä sekä Germanisches Nationalmuseumissa Nürnbergissä, mutta myös mm. Louvressa ja Ottawassa, Kanadassa.


title: Hans Baldung

text: Baldungin varhaisimmat säilyneet työt ovat noin vuodelta 1496. Keisari Maksimilianin muotokuvan hän teki jo vuonna 1501. Yksi tunnetuimmista töistä on Kunsthistorisches Museumin "Naisen kolme ikäkautta ja kuolema" Wienissä.


title: Hans Baldung

text: Baldung oli kiinnostunut noidista; noituuden ja kuoleman aiheet, kuten tyttö ja kuolema, ovatkin läsnä monessa hänen työssään. Hän teki myös omakuvan. Useat työt heijastavat uskonnollisia aihepiirejä (mm. "Die Kreuzigung Christi", "Die Geburt Christi", "Die Beweinung Christi").


title: Anaksagoras (mytologia)

text: Anaksagoras () oli kreikkalaisessa mytologiassa Argoksen kuningas. Hän oli Argeuksen poika – joissakin lähteissä hänet tosin mainitaan Megapentheen, Argeuksen isän, pojaksi – ja Alektorin isä.


title: Anaksagoras (mytologia)

text: Anaksagoraan hallintokauden aikana Dionysos iski Argoksen naisia hulluudenpuuskilla, ja Melampus tuotiin paikalle parantamaan heitä. Tämä vaati palkkioksi kolmannesta valtakunnasta, josta kuningas kieltäytyi. Naiset muuttuivat kuitenkin yhä hurjemmiksi, jolloin kuninkaan oli pakko kääntyä uudelleen Melampuksen puoleen, mutta tällä kertaa hän pyysi palkkioksi kolmannesta valtakunnasta itselleen, ja toista kolmannesta veljelleen Biaalle. Lopulta Anaksagoraan sukukunta kesti näistä kolmesta pisimpään, ja valtakunnan hallinta siirtyi ensin hänen pojalleen Alektorille, sitten tämän pojalle Ifiille, sitten Kapaneuksen, tämän veljen, pojalle Sthenelokselle ja lopulta tämän pojalle Kylarabeelle, joka oli suvun viimeinen edustaja ja jonka alaisuudessa jaettu valtakunta jälleen yhdistyi.


title: Tukholman ohitustie

text: Tukholman ohitustie () on uusi rakenteilla oleva moottoritieyhteys Kungens kurvan ja Häggvikin välillä Tukholman länsipuolella, joka korvaa valmistuttuaan Tukholman kantakaupungin läpi kulkevan ruuhkaisen Essingeledenin moottoritien. Essingeleden on tällä hetkellä ainoa valtakunnallinen yhteys Tukholman ohi. Ohikulkutie tulee kulkemaan lähes kokonaan tunnelissa reittiä Kungens kurva – Sätra strand – Lovö – Hässelbyn ranta – Lunda – Akalla – Häggvik, lukuun ottamatta lyhyttä osaa Hjulstan eritasoliittymän kohdalla. Se on osa Eurooppatie E4:ää.


title: Tukholman ohitustie

text: Tien kokonaispituus tulee olemaan 21 kilometriä, josta 18 kilometriä on tunnelissa. Syvimmillään se kulkee sadan metrin syvyydessä, ja Mälarenin pohjaan on enimmillään 60 metriä.


title: Tukholman ohitustie

text: Ohitustietä on suunniteltu Tukholmaan jo 1960-luvulta, kunnes Ruotsin hallitus teki syyskuussa 2009 päätöksen osallistumisesta hankkeeseen, joka tulee maksamaan noin 28 miljardia Ruotsin kruunua.


title: Tukholman ohitustie

text: Vuodesta 2006 käynnissä olleen hankkeen rakentaminen keskeytettiin välillisesti lokakuussa 2014, sillä hankkeen osapuolet Tukholman kaupunki, Tukholman läänin maakäräjät ja valtio halusivat neuvotella uudelleen sopimuksen hankkeen rahoituksesta.


title: Tukholman ohitustie

text: Liikennevirasto ja Tukholman maakäräjät aloittivat tien rakentamisen tammikuussa 2015, jolloin sitä vastustanut ympäristöpuolue ei enää onnistunut viivyttämään töiden aloittamista. Liikennevirasto aikoo kuitenkin selvittää joukkoliikenteen parantamisedellytyksiä hankkeen yhteydessä. Kaiken kaikkiaan hanke tulee kestämään noin kymmenen vuotta valmistuen vuonna 2026.


title: Tukholman ohitustie

text: Työmaaliikenteen vähentämiseksi hankealueelle on rakennettu tilapäisiä satamia, joista louhemursketta kuljetetaan pois laivoilla.


title: Tukholman ohitustie

text: Vastustajien mukaan väylä lisäisi liikennettä jo olemassaolollaan ja olisi suoranaisena esteenä sille, että Ruotsi saavuttaisi ympäristöpäämääränsä. Väylän puoltajatkin arvioivat, että juuri heillä on oikeat ympäristöargumentit.


title: Tukholman ohitustie

text: Ohitustien rakentamisen vaihtoehdoksi on esitetty niin sanottua Diagonal Ulvsunda -hanketta.


title: Ruikonperä

text: Ruikonperä on laulaja Jaakko Tepon suurimmassa osassa lauluissa esiintyvä, kuvitteellinen, Iisalmen Pörsänmäen lähettyvillä sijaitseva kylä. Suurin osa Tepon kappaleista liittyy kylän asukkaisiin ja tapahtumiin, joissa peilataan maaseutukulttuuriin ja yhteiskunnallisiin asioihin. Kylän asukkaita, jotka esiintyvät myös lauluissa ovat muun muassa naistenmies Toivo ”Topi” Ryynänen, kylän ”ravattisonni” Onni Laukkanen, Veikko Römppäinen, rullatuolissa istuva Aatu ja pankkivirkailija Visa P. A. Kottinen.


title: Kenraali Sherman

text: Kenraali Sherman () on Sequoian kansallispuistossa Yhdysvalloissa kasvava tilavuudeltaan maapallon suurimmaksi arvioitu puu. Kenraali Sherman on mammuttipetäjä ("Sequoiadendron giganteum"), jonka tilavuuden on laskettu olevan yli 1 486,6 kuutiometriä. Puun pituus on 83,8 metriä ja sen painoksi on arvioitu 2 000 tonnia. Sen ympärysmitta puolentoista metrin korkeudella maasta on 31,3 metriä. Kenraali Sherman ei ole maailman korkein puu. Korkeimman puun titteliä pitää hallussaan 115,55 metrin korkuinen punapuu "Hyperion".


title: Årstalänken

text: Årstalänken on entinen moottoritie, joka lakkautettiin Södra Länkenin valmistumisen jälkeen vuonna 2004. Årstalänken rakennettiin 1960-luvulla jatkeeksi Essingeledenille. Tien tarkoitus oli luoda paremmat yhteydet kaupungista eteläisiin esikaupunkeihin ja kaupunginosiin. Tietä ei kuitenkaan rakennettu kuin Årstaan asti, joka sijaitsee muutaman kilometrin päässä Essingeledenin eteläpäästä. 1980- ja 90-luvuilla alettiin suunnitella Södra Länkeniä, jonka tuli korvata Årstalänkenin.


title: Pieni merenneito (patsas)

text: Pieni merenneito on Kööpenhaminan satamassa sijaitseva kuvanveistäjä pientä merenneitoa esittävä Edvard Eriksenin pronssiveistos. Se on sijoitettu rantakiville keskeisen Churchill-puiston merenpuoleiseen reunaan. Patsas paljastettiin elokuussa 1913.


title: Pieni merenneito (patsas)

text: Edvard Eriksen veisti patsaan Carlsbergin panimosukuun kuuluneen Carl Jacobsenin toimeksiannosta. Jacobsen oli ihastunut H. C. Andersenin satuun ”Pieni merenneito” perustuvaan balettiin. Vuonna 1909 pääosaa esittänyt ballerina Ellen Price ei suostunut patsaan malliksi, joten veistoksen mallina oli Eriksenin vaimo Eline Eriksen.


title: Pieni merenneito (patsas)

text: "Pieni merenneito" on nykyisin Kööpenhaminan symboli ja kaupungin tunnetuimpia turistinähtävyyksiä.


title: Pieni merenneito (patsas)

text: "Pieni merenneito" on joutunut useasti ilkivallan kohteeksi, ja sen pää on sahattu kahdesti irti. Ensimmäinen vakava ilkityö sattui vuonna 1964, kun joku sahasi merenneidolta pään kaulasta poikki. Päätä ei löydetty, ja patsaalle jouduttiin valamaan uusi pää. Vuonna 1984 merenneidon oikea käsi oli sahattu poikki, mutta kaksi katuvaa nuorta palautti käden parin päivän kuluttua. Vuonna 1998 merenneidon pää oli jälleen sahattu irti, mutta myöhemmin tuntematon henkilö palautti pään läheiselle televisioasemalle, ja se saatiin takaisin paikoilleen. Toukokuussa 2017 merenneito oli puolestaan maalattu punaiseksi vastalauseena Färsaarten valaiden pyynnille.


title: Pieni merenneito (patsas)

text: "Pientä merenneitoa" on siirretty vain kerran, kun se vuonna 2010 vieraili Shanghain maailmannäyttelyssä. Patsaan puolivuotisen poissaolon ajan sen tilalla oli videoinstallaatio.


title: Pieni merenneito (patsas)

text: "Pienestä merenneidosta" on tehty jäljennös Yhdysvalloissa Michiganin Greenvillen kaupunkiin. Toinen jäljennös on tehty Iowaan Kimballtonin pikkukaupunkiin. Kummassakin kaupungissa on merkittävä tanskalaisperäinen väestö. Eriksenin perilliset ja oikeudenomistajat nostivat syytteen Greenvillen kaupunkia vastaan ja vaativat korvauksia, mutta myöhemmin syytteet peruttiin.


title: Pieni merenneito (täsmennyssivu)

text: Pieni merenneito voi tarkoittaa seuraavia asioita:Hans Christian Andersenin satuun perustuvat sovitukset:


title: Ari Palolahti

text: Ari Palolahti (s. 9. syyskuuta 1968 Rovaniemi) on suomalainen uransa lopettanut maastohiihtäjä. Hän edusti Alatornion Pirkkoja. Palolahti oli parhaimmillaan sprinttihiihdossa. Hän on moninkertainen hiihdon arvokisaedustaja. Rajavartijana työskentelevä Palolahti on osallistunut myös sotilaiden MM-hiihtoihin.


title: Ari Palolahti

text: Ari Palolahti edusti Suomea Salt Lake Cityn talviolympialaisissa 2002. Lahden MM-kilpailuissa 2001 hän sijoittui sprintissä neljänneksi, vaikka kolaroi radalla. Maailmancupissa Palolahti on ottanut yhden osakilpailuvoiton, joulukuussa 1997 Milanossa. Lisäksi hän on sijoittunut maailmancupin sprinttikilpailuissa kolmanneksi Garmisch-Partenkirchenissä joulukuussa 1998 ja Nové Městossa helmikuussa 2001. Palolahti oli sprintissä neljäs sotilaiden vuoden 2001 MM-kilpailuissa Jerichossa, Vermontin osavaltiossa Yhdysvalloissa.


title: 311 South Wacker Drive

text: 311 South Wacker Drive on pilvenpiirtäjä Chicagon kaupungissa, Illinoisin osavaltiossa Yhdysvalloissa. Se on rakennettu vuosina 1988–1990 arkkitehtitoimisto Kohn Pedersen Fox Associatesin suunnitelmien pohjalta. Pilvenpiirtäjä yltää 293 metrin korkeuteen, ja siinä on 65 kerrosta. Hyötypinta-alaa pilvenpiirtäjällä on 130 063 neliömetrin edestä.


title: Mediapeli

text: Mediapeli oli MTV3-kanavalla vuosina 1994–1997 esitetty ajankohtaisohjelma. Sitä esitettiin arkipäivinä iltapäivisin. Ohjelmaa juonsi myöhemmin Uutisvuoto-ohjelmasta tutuksi tullut juontaja Peter Nyman. Ohjelmassa keskusteltiin ajankohtaisista aiheista ja studiossa oli myös vieraita. Televisiokatsojat pystyivät osallistumaan myös ohjelmassa esitettyyn mielipidekyselyyn, johon pystyi vastaamaan puhelimitse.


title: Mediapeli

text: Ohjelman nimi perustuu sanontaan, jonka teki tunnetuksi Paavo Väyrynen. "Mediapelillä" Väyrynen tarkoitti sitä negatiivista julkisuutta, joka hänen mukaansa esti hänen voittonsa vuoden 1994 presidentinvaaleissa.


title: Erzurumin maakunta

text: Erzurumin maakunta on yksi Turkin 81 maakunnasta. Maakunnan pääkaupunki on Erzurum. Vuoden 2015 lopussa arvioitu väkiluku oli 762 000.


title: Erzurumin maakunta

text: Erzurumin maakunta on jaettu 19 piirikuntaan. Ne ovat:


title: 70 Pine Street

text: American International Building eli 70 Pine Street on pilvenpiirtäjä Yhdysvaltain väkirikkaimmassa kaupungissa New Yorkissa, Manhattanilla. Se on rakennettu vuosina 1930–1932 ja edustaa arkkitehtuurin art deco -tyylisuuntaa. Sen ovat suunnitelleet arkkitehtitoimistot Holton & George ja Clinton & Russell. Pilvenpiirtäjä on American International Groupin omistuksessa ja siellä toimii yhtiön pääkonttori. Noin 290 metrin korkuisena 66-kerroksinen pilvenpiirtäjä on myös yksi New Yorkin korkeimpia rakennuksia.